title: 2010/597/ES: Eiropas Centrālās bankas Lēmums ( 2010. gada 16. septembris ) par euro banknošu autentiskuma un derīguma pārbaudi, kā arī to atkārtotu laišanu apgrozībā (ECB/2010/14)

text:
               9.10.2010

               LV

               Eiropas Savienības Oficiālais Vēstnesis

               L 267/1

         EIROPAS CENTRĀLĀS BANKAS LĒMUMS
   (2010. gada 16. septembris)
   par euro banknošu autentiskuma un derīguma pārbaudi, kā arī to atkārtotu laišanu apgrozībā
   (ECB/2010/14)
   (2010/597/ES)
   EIROPAS CENTRĀLĀS BANKAS PADOME,
   ņemot vērā Līgumu par Eiropas Savienības darbību un jo īpaši tā 128. panta 1. punktu,
   ņemot vērā Eiropas Centrālo banku sistēmas un Eiropas Centrālās bankas Statūtus (turpmāk – “ECBS Statūti”) un jo īpaši to 16. pantu,
   tā kā:

               (1)

               Līguma 128. panta 1. punkts un ECBS Statūtu 16. pants nosaka, ka Eiropas Centrālajai bankai (ECB) ir ekskluzīvas tiesības atļaut emitēt euro banknotes Savienībā. Šīs tiesības ietver kompetenci veikt pasākumus, lai aizsargātu euro banknošu kā maksāšanas līdzekļa integritāti.

               (2)

               Lai nodrošinātu euro banknošu integritāti un prasībām atbilstošu viltojumu atklāšanu, apgrozībā esošās banknotes jāuztur labā stāvoklī, lai to īstumu varētu pārbaudīt ātri un droši, tāpēc jāpārbauda euro banknošu derīgums. Turklāt iespējami euro banknošu viltojumi ātri jāatklāj un jānodod kompetentajām valsts iestādēm.

               (3)

               Padomes 2001. gada 28. jūnija Regulas (EK) Nr. 1338/2001, ar kuru paredz pasākumus, kas vajadzīgi euro aizsardzībai pret viltošanu (1), 6. pantā sākotnēji tika paredzēts, ka kredītiestādēm un citām attiecīgajām iestādēm ir pienākums izņemt no apgrozības visas euro banknotes, par kurām iestādes zina, ka tās ir viltojumi, vai kuras iestādēm ir pietiekams pamats uzskatīt par viltotām.

               (4)

               Lai izveidotu saskaņotus standartus euro banknošu atkārtotai laišanai apgrozībā, ECB 2005. gadā publicēja pamatnoteikumus banknošu atkārtotai laišanai apgrozībā, kuros paredzēti vienoti euro banknošu autentiskuma un derīguma pārbaudes noteikumi un procedūras (2), t. sk. banknošu apstrādes iekārtu darbības standarti. Tādējādi ECB pieņēma vienotas banknošu apstrādes iekārtu pārbaudes procedūras, kas jāveic NCB.

               (5)

               Regula (EK) Nr. 1338/2001 tika attiecīgi grozīta (3), paplašinot tās adresātu loku un paredzot, ka tagad to pienākums ir nodrošināt saņemto un atkārtoti apgrozībā laižamo euro banknošu autentiskuma pārbaudi, kā arī viltojumu atklāšanu. Šajā saistībā Regulā (EK) Nr. 1338/2001 paredzēts, ka attiecībā uz euro banknotēm šī pārbaude jāveic saskaņā ar ECB noteiktajām procedūrām. Tāpēc lietderīgi šīs procedūras ietvert atsevišķā tiesību aktā.

               (6)

               Neskarot dalībvalstu kompetenci noteikt sankcijas attiecībā uz iestādēm, kas minētas Regulas (EK) Nr. 1338/2001 6. panta 1. punktā un kas nepilda šajā pantā noteiktos pienākumus, Eurosistēmas rīcībā jābūt pasākumiem, ar kuriem varētu nodrošināt atbilstību ECB noteiktajām procedūrām un novērst šajā lēmumā paredzēto noteikumu apiešanu, šādi radot risku, ka netiek atklātas vai apgrozībā atkārtoti tiek laistas viltotas un nederīgas banknotes,

         IR PIEŅĒMUSI ŠĀDU LĒMUMU.
   1. pants
   Darbības joma
   Šajā lēmumā ir paredzēti vienoti noteikumi un procedūras euro banknošu autentiskuma un derīguma pārbaudei, kā arī atkārtotai laišanai apgrozībā saskaņā ar Regulas (EK) Nr. 1338/2001 6. panta 1. punktu.
   2. pants
   Definīcijas
   Šajā lēmumā:

               1)

               “NCB” ir tās dalībvalsts nacionālā centrālā banka, kurā ir ieviests euro;

               2)

               “skaidrās naudas apstrādes iestādes” ir Regulas (EK) Nr. 1338/2001 6. panta 1. punktā minētās iestādes un uzņēmumi;

               3)

               “atkārtota laišana apgrozībā” ir darbība, ko veic skaidrās naudas apstrādes iestādes, tiešā vai netiešā veidā atkārtoti laižot apgrozībā euro banknotes, ko tās saņēmušas no iedzīvotājiem maksājuma veidā vai kā noguldījumu bankas kontā, vai arī no citas skaidrās naudas apstrādes iestādes;

               4)

               “banknošu apstrādes iekārtas” ir paša klienta darbinātas iekārtas vai operatora apkalpotas iekārtas, kā definēts I pielikumā;

               5)

               “banknošu apstrādes iekārtu tips” ir tāda banknošu apstrādes iekārta, kura atšķiras no citām banknošu apstrādes iekārtām, kā aprakstīts I pielikumā;

               6)

               “vienotas pārbaudes procedūras” ir pārbaudes procedūras, ko ECB noteikusi NCB piemērot banknošu apstrādes iekārtu tipu pārbaudei;

               7)

               “apmācīts personāls” ir skaidrās naudas apstrādes iestāžu darbinieki, kuriem ir a) zināšanas par dažādiem publiskotiem euro banknošu pretviltošanas elementiem, kurus noteikusi un publicējusi Eurosistēma, kā arī spējas tos pārbaudīt; un b) zināšanas par IIIb pielikumā norādītajiem šķirošanas kritērijiem un spējas saskaņā ar tiem pārbaudīt euro banknotes;

               8)

               “viltotas euro banknotes” ir viltotas banknotes Regulas (EK) Nr. 1338/2001 2. panta a) apakšpunkta izpratnē;

               9)

               “skaidrās naudas izsniegšanas iekārtas” ir paša klienta darbinātas iekārtas, no kurām, izmantojot bankas karti vai citus līdzekļus, tiek izsniegtas euro banknotes, debetējot saņēmēja bankas kontu, piemēram, bankomāti (ATM), no kuriem tiek izsniegta skaidrā nauda. Termināļus ar pašpārbaudes iespēju (SCoT), kurus izmantojot iedzīvotāji var samaksāt par precēm vai pakalpojumiem gan ar bankas karti, gan skaidro naudu un citiem maksāšanas līdzekļiem un kuriem ir skaidrās naudas izņemšanas funkcija, arī uzskata par skaidrās naudas izsniegšanas iekārtām;

               10)

               “kompetentās valsts iestādes” ir iestādes Regulas (EK) Nr. 1338/2001 2. panta b) apakšpunkta izpratnē;

               11)

               “nederīgas euro banknotes” ir euro banknotes, ko saskaņā ar 6. pantā minēto derīguma pārbaudi novērtē kā nederīgas atkārtotai laišanai apgrozībā;

               12)

               “kredītiestāde” ir iestāde, kas definēta Eiropas Parlamenta un Padomes 2006. gada 14. jūnija Direktīvas Nr. 2006/48/EK par kredītiestāžu darbības sākšanu un veikšanu (4) 1. panta 4. punkta a) apakšpunktā.

         3. pants
   Vispārējie principi
   1.   Skaidrās naudas apstrādes iestāžu pienākums pārbaudīt banknošu autentiskumu un derīgumu jāpilda saskaņā ar šajā lēmumā noteiktajām procedūrām.
   2.   Ja divas vai vairākas skaidrās naudas apstrādes iestādes iesaistītas vienu un to pašu banknošu atkārtotā laišanā apgrozībā, iestāde, kas atbild par banknošu autentiskuma un derīguma pārbaudi, jāizraugās atbilstoši valsts normatīvajiem aktiem vai, ja tādu nav, atbilstoši līguma noteikumiem, kas noslēgts starp attiecīgajām skaidrās naudas apstrādes iestādēm.
   3.   Banknošu autentiskumu un derīgumu pārbauda vai nu ar banknošu apstrādes iekārtām, kas izturējušas NCB pārbaudi, vai arī apmācīts personāls.
   4.   Euro banknošu atkārtotu laišanu apgrozībā, izmantojot paša klienta darbinātas iekārtas vai skaidrās naudas izsniegšanas iekārtas, var veikt tikai pēc tam, kad ar NCB pārbaudīta tipa banknošu apstrādes iekārtas palīdzību sekmīgi veikta to autentiskuma un derīguma pārbaude un tās klasificētas kā īstas un derīgas. Tomēr šī prasība neattiecas uz tām euro banknotēm, kuras skaidrās naudas apstrādes iestādei tieši piegādājusi NCB vai kāda cita skaidrās naudas apstrādes iestāde, kas šo euro banknošu autentiskumu un derīgumu jau pārbaudījusi.
   5.   Banknošu autentiskuma un derīguma pārbaudei skaidrās naudas apstrādes iestāde operatora apkalpotas iekārtas var izmantot tikai tad, ja šīs iekārtas izturējušas NCB pārbaudi un iekļautas ECB interneta lapā, kā paredzēts 9. panta 2. punktā. Šīs iekārtas jāizmanto ar rūpnīcas standarta iestatījumiem, t. sk. to jauninājumiem, kas sekmīgi pārbaudīti, ja vien NCB un skaidrās naudas apstrādes iestāde nav vienojušās par stingrākiem iestatījumiem.
   6.   Euro banknotes, kam autentiskuma un derīguma pārbaudi veicis un tās kā īstas un derīgas klasificējis apmācīts personāls, nevis tāda tipa banknošu apstrādes iekārta, kas izturējusi NCB pārbaudi, atkārtoti apgrozībā var laist tikai darbinieki tirdzniecības vietā.
   7.   Šis lēmums neattiecas uz NCB veikto euro banknošu autentiskuma un derīguma pārbaudi.
   4. pants
   Banknošu apstrādes iekārtās veiktā euro banknošu klasifikācija un apstrāde
   1.   Euro banknotes, ko pārbauda paša klienta darbinātā iekārtā, klasificē un apstrādā saskaņā ar IIa pielikumu.
   2.   Euro banknotes, ko pārbauda operatora apkalpotā iekārtā, klasificē un apstrādā saskaņā ar IIb pielikumu.
   5. pants
   Viltotu euro banknošu atklāšana
   Banknotes, kuras saskaņā ar IIa vai IIb pielikumā noteikto klasifikāciju vai pēc apmācīta personāla veiktas manuālas autentiskuma pārbaudes nav autentificētas kā īstas euro banknotes, saskaņā ar valsts normatīvajiem aktiem un nekādā gadījumā ne vēlāk kā 20 darbadienu laikā skaidrās naudas apstrādes iestādes nekavējoties nodod kompetentajām valsts iestādēm.
   6. pants
   Nederīgo banknošu atklāšana
   1.   Derīguma pārbaudi veic saskaņā ar IIIa un IIIb pielikumā noteiktajiem minimālajiem standartiem.
   2.   NCB pēc tam, kad par to informējusi ECB, var noteikt stingrākus standartus attiecībā uz vienas vai vairāku nominālvērtību euro banknotēm, ja to pamato, piemēram, ar attiecīgajā dalībvalstī apgrozībā esošo euro banknošu kvalitātes pasliktināšanos.
   3.   Nederīgās euro banknotes nodod NCB saskaņā ar valsts normatīvajiem aktiem.
   7. pants
   Izņēmumi
   1.   NCB kredītiestāžu nomaļajām filiālēm ar nelielu skaidrās naudas operāciju apjomu var apmācītam personālam piešķirt atļauju veikt manuāli to euro banknošu derīguma pārbaudi, kuras paredzēts atkārtoti laist apgrozībā, izmantojot paša klienta darbinātas iekārtas vai skaidrās naudas izsniegšanas iekārtas, ja šāda tipa iekārtas izturējušas NCB pārbaudi. Lai lūgtu šādu atļauju, kredītiestādes savas dalībvalsts NCB iesniedz pierādījumus par attiecīgās filiāles nomaļo atrašanos un nelielo skaidrās naudas operāciju apjomu. Katra NCB nodrošina, ka šādā veidā manuāli pārbaudīto euro banknošu apjoms nepārsniedz 5 % no kopējā to euro banknošu apjoma, kuras gada laikā apgrozībā nonāk ar paša klienta darbinātu iekārtu vai skaidrās naudas izsniegšanas iekārtu palīdzību. NCB nolemj, vai 5 % slieksnis attiecas uz katras atsevišķas kredītiestādes operāciju apjomu vai visu valsts kredītiestāžu kopējo apjomu.
   2.   Ja neparedzēta gadījuma rezultātā euro banknošu piegāde kādā dalībvalstī ievērojami pasliktinās, skaidrās naudas apstrādes iestāžu apmācīts personāls, uz laiku un ievērojot attiecīgu vienošanos ar NCB par konkrētā gadījuma izņēmuma statusu, atkārtotai laišanai apgrozībā paredzētu euro banknošu manuālu autentiskuma un derīguma pārbaudi var veikt ar paša klienta darbinātu iekārtu vai skaidrās naudas izsniegšanas iekārtu palīdzību.
   8. pants
   Eurosistēmas saistības
   1.   Informāciju, ko Eurosistēma noteikusi attiecībā uz euro banknotēm un to mašīnlasāmajiem pretviltošanas elementiem, Eurosistēma ražotājiem sniedz pirms jaunas banknošu sērijas emitēšanas, lai pēc tam ražotāji varētu izstrādāt banknošu apstrādes iekārtas, kuras izturētu vienotās pārbaudes procedūras un kuras varētu pielāgot jaunajām prasībām.
   2.   Informāciju, ko Eurosistēma noteikusi attiecībā uz euro banknotēm un to publiskotajiem pretviltošanas elementiem, Eurosistēma skaidrās naudas apstrādes iestādēm sniedz pirms jaunas banknošu sērijas emitēšanas, lai pēc tam to personālam būtu iespējams sniegt vajadzīgo apmācību.
   3.   Eurosistēma sniedz atbalstu skaidrās naudas apstrādes iestādēm to personāla apmācībai, lai nodrošinātu, ka apmācītais personāls ir kompetents veikt euro banknošu autentiskuma un derīguma pārbaudi.
   4.   Eurosistēma vajadzības gadījumā informē skaidrās naudas apstrādes iestādes par viltojumu draudiem un var tām pieprasīt veikt attiecīgas darbības, t. sk. uz laiku aizliegt atkārtoti laist apgrozībā noteiktas(-u) nominālvērtības(-u) banknotes.
   5.   Eurosistēma attiecīgi brīdina banknošu apstrādes iekārtu ražotājus par viltojumu draudiem.
   9. pants
   Eurosistēmas vienotās banknošu apstrādes iekārtu pārbaudes procedūras
   1.   Atsevišķus banknošu apstrādes iekārtu tipus pārbauda NCB saskaņā ar vienotām pārbaudes procedūrām.
   2.   Visi pārbaudi izturējušie banknošu apstrādes iekārtu tipi uz pārbaužu rezultātu spēkā esamības periodu tiek iekļauti ECB interneta lapā publicētajā sarakstā, kā norādīts 3. punktā. Ja kāds iekārtas tips šajā periodā vairs nespēj atklāt visus Eurosistēmai zināmos euro banknošu viltojumus, to svītro no šā saraksta atbilstoši ECB noteiktajai procedūrai.
   3.   Ja banknošu apstrādes iekārtas tips pārbaudi izturējis, šīs pārbaudes rezultāti ir spēkā visā euro zonā vienu gadu, sākot ar mēnesi, kad tos publicē ECB interneta lapā, ar nosacījumu, ka, izmantojot šo tipu, šajā periodā joprojām iespējams atklāt visus Eurosistēmai zināmos euro banknošu viltojumus.
   4.   Eurosistēma neatbild par gadījumiem, kad pārbaudi izturējis banknošu apstrādes iekārtas tips nespēj klasificēt un apstrādāt euro banknotes saskaņā ar IIa vai IIb pielikumu.
   10. pants
   Eurosistēmas uzraudzības darbības un koriģējošie pasākumi
   1.   Atbilstoši valsts tiesību aktu prasībām NCB ir tiesības: i) skaidrās naudas apstrādes iestāžu telpās veikt pārbaudes uz vietas, t. sk. iepriekš nebrīdinot, lai pārbaudītu šo iestāžu banknošu apstrādes iekārtas, īpaši iekārtu spēju noteikt banknošu autentiskumu un derīgumu, kā arī konstatēt euro banknošu iespējamos viltojumus un euro banknotes, kuru autentiskums nav skaidri nosakāms saistībā ar to konta turētāju; un ii) apstiprināt procedūras, ar kurām regulē banknošu apstrādes iekārtu darbību un kontroli, pārbaudīto euro banknošu apstrādi un jebkādu manuāli veiktu autentiskuma un derīguma pārbaudi.
   2.   Atbilstoši valsts tiesību aktu prasībām NCB ir tiesības ņemt pārbaudīto euro banknošu paraugus pārbaudei savās telpās.
   3.   Ja pārbaudē uz vietas NCB atklāj neatbilstību šiem lēmuma noteikumiem, viņš skaidrās naudas apstrādes iestādei pieprasa veikt korektīvus pasākumus noteiktā termiņā. Līdz neatbilstības novēršanai NCB ECB vārdā var aizliegt skaidrās naudas apstrādes iestādei atkārtoti laist apgrozībā attiecīgās(-o) nominālvērtības(-u) banknotes. Ja neatbilstības iemesls ir kāda banknošu apstrādes iekārtas tipa darbības nepilnība, tas var būt par pamatu šā iekārtu tipa svītrošanai no saraksta, kas minēts 9. panta 2. punktā.
   4.   Ja skaidrās naudas apstrādes iestāde pārbaudes jomā nesadarbojas ar NCB, to uzskata par neatbilstību.
   11. pants
   Ziņošanas pienākumi
   Lai ECB un NCB varētu uzraudzīt skaidrās naudas apstrādes iestāžu darbības atbilstību šim lēmumam un pārraudzīt skaidrās naudas apriti, NCB jāsaņem: i) attiecīga rakstiska informācija, t. sk. elektroniskā veidā, no skaidrās naudas apstrādes iestādēm pirms banknošu apstrādes iekārtas tipa uzstādīšanas izmantošanai; un ii) IV pielikumā minētā informācija no skaidrās naudas apstrādes iestādēm.
   12. pants
   Izmaksas
   1.   Eurosistēma skaidrās naudas apstrādes iestādēm neatlīdzina tām saistībā ar šā lēmuma izpildi radušās izmaksas.
   2.   Eurosistēma neatlīdzina skaidrās naudas apstrādes iestādēm papildu izmaksas, kas tām radušās, emitējot banknotes ar mainītiem vai jauniem pretviltošanas elementiem.
   13. pants
   Nobeiguma noteikumi
   1.   Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī. To piemēro no 2011. gada 1. janvāra. Katra NCB var nolemt savas dalībvalsts skaidrās naudas apstrādes iestādēm piedāvāt pārejas periodu attiecībā uz statistisko datu sniegšanu saskaņā ar IV pielikumu. IV pielikumu piemēro vēlākais no 2012. gada 1. janvāra.
   2.   To dalībvalstu skaidrās naudas apstrādes iestādēm, kurās euro ieviests no 2011. gada 1. janvāra vai vēlāk, šā lēmuma piemērošanai kopš euro ieviešanas dienas noteikts vienu gadu ilgs pārejas periods.

      Frankfurtē pie Mainas, 2010. gada 16. septembrī

            ECB prezidents

         Jean-Claude TRICHET

      (1)  OV L 181, 4.7.2001., 6. lpp.

      (2)  Euro banknošu atkārtota laišana apgrozībā: pamatnoteikumi viltojumu noteikšanai un banknošu šķirošanai pēc to derīguma, ko veic kredītiestādes un citas specializētās skaidrās naudas apstrādes iestādes.

      (3)  Padomes 2008. gada 18. decembra Regula (EK) Nr. 44/2009, ar ko groza Regulu Nr. 1338/2001, ar kuru paredz pasākumus, kas vajadzīgi euro aizsardzībai pret viltošanu (OV L 17, 22.1.2009., 1. lpp.).

      (4)  OV L 177, 30.6.2006., 1. lpp.

      I PIELIKUMS
      BANKNOŠU APSTRĀDES IEKĀRTAS
      1.   Vispārējās tehniskās prasības
      1.1.   Lai kvalificētos par banknošu apstrādes iekārtu, tai jāspēj apstrādāt euro banknošu paciņas, klasificējot atsevišķas euro banknotes un fiziski nodalot tās pēc to klasifikācijas bez iekārtas operatora iejaukšanās, kā paredzēts IIa un IIb pielikumā. Banknošu apstrādes iekārtai jābūt ierīcei, kurai vajadzīgajā skaitā paredzēti izvades kārtotājnodalījumi un/vai citi līdzekļi, kas nodrošina apstrādāto euro banknošu atbilstošu nodalīšanu.
      1.2.   Banknošu apstrādes iekārtām jābūt pielāgojamām, lai nodrošinātu to iespējas atklāt jaunus viltojumus. Turklāt tām jābūt pielāgojamām, lai vajadzības gadījumā būtu iespējams noteikt vairāk vai mazāk ierobežojošus standartus šķirošanai pēc derīguma.
      2.   Banknošu apstrādes iekārtu kategorijas
      Banknošu apstrādes iekārtas ir paša klienta darbinātas iekārtas vai operatora apkalpotas iekārtas.
      1. tabula
      Paša klienta darbinātas iekārtas

                  A.   Paša klienta darbinātas iekārtas, kurās skaidrā nauda tiek noguldīta ar klienta datu izsekošanas iespēju

                  1.

                  Skaidrās naudas iemaksu bankomāti (CIM)

                  Skaidrās naudas iemaksu bankomāti (CIM) ļauj klientiem, izmantojot bankas karti vai citus līdzekļus, noguldīt euro banknotes savos bankas kontos, bet tiem nav nekādu skaidrās naudas izsniegšanas funkciju. Skaidrās naudas iemaksu bankomātos (CIM) tiek pārbaudīts euro banknošu autentiskums un nodrošināta konta turētāja datu izsekojamība; derīguma pārbaudes nav obligātas.

                  2.

                  Banknošu apstrādes iekārtas (CRM)

                  Banknošu apstrādes iekārtas (CRM) ļauj klientiem, izmantojot bankas karti vai citus līdzekļus, noguldīt euro banknotes savos bankas kontos, kā arī debetēt no tiem euro banknotes. Banknošu apstrādes iekārtās (CRM) tiek pārbaudīts euro banknošu autentiskums un derīgums, kā arī nodrošināta konta turētāja datu izsekojamība. Naudas izņemšanai no banknošu apstrādes iekārtām (CRM) var tikt izmantotas derīgas īstās euro banknotes, ko citi klienti tajās noguldījuši iepriekšējos darījumos.

                  3.

                  Kombinētie skaidrās naudas iemaksu bankomāti (CCM)

                  Kombinētie skaidrās naudas iemaksu bankomāti (CCMs) ļauj klientiem, izmantojot bankas karti vai citus līdzekļus, noguldīt euro banknotes savos bankas kontos, kā arī debetēt no tiem euro banknotes. Kombinētajos skaidrās naudas iemaksu bankomātos (CCM) tiek pārbaudīts euro banknošu autentiskums un nodrošināta konta turētāja datu izsekojamība; derīguma pārbaudes nav obligātas. Naudas izņemšanai no kombinētajiem skaidrās naudas iemaksu bankomātiem (CCM) netiek izmantotas euro banknotes, ko citi klienti tajās noguldījuši iepriekšējos darījumos, bet tikai atsevišķi tajos ievietotas euro banknotes.

                  B.   Citas paša klienta darbinātas iekārtas

                  4.

                  Skaidrās naudas izmaksu bankomāti (COM)

                  Skaidrās naudas izmaksu bankomāti (COM) ir bankomāti, kuros pirms euro banknošu izmaksas klientiem tiek pārbaudīts to autentiskums un derīgums. Skaidrās naudas izmaksu bankomātos (COM) tiek izmantotas euro banknotes, kuras tajos ievieto skaidrās naudas apstrādes iestādes vai kuras tiek ievietotas no citām automatizētām sistēmām (piemēram, tirdzniecības automātiem).

      2. tabula
      Operatora apkalpotas iekārtas

                  1.

                  Banknošu apstrādes iekārtas (BPM)

                  Banknošu apstrādes iekārtās (BPM) pārbauda euro banknošu autentiskumu un derīgumu.

                  2.

                  Banknošu autentifikācijas iekārtas (BAM)

                  Banknošu autentifikācijas iekārtās (BAM) pārbauda euro banknošu autentiskumu.

                  3.

                  Kases palīgierīces skaidrās naudas pārbaudei un apstrādei (TARM)

                  Kases palīgierīces skaidrās naudas pārbaudei un apstrādei (TARM) izmanto skaidrās naudas apstrādes iestādes, kas pārbauda euro banknošu autentiskumu un derīgumu. Naudas izņemšanai no kases palīgierīcēm skaidrās naudas pārbaudei un apstrādei (TARM) var tikt izmantotas derīgas īstās euro banknotes, ko citi klienti tajās noguldījuši iepriekšējos darījumos. Turklāt šīs iekārtas droši uzglabā euro banknotes un skaidrās naudas apstrādes iestādēm ļauj kreditēt vai debetēt klientu banku kontus.

                  4.

                  Kases palīgierīces skaidrās naudas pārbaudei (TAM)

                  Kases palīgierīces skaidrās naudas pārbaudei (TAM) izmanto skaidrās naudas apstrādes iestādes, kas pārbauda euro banknošu autentiskumu. Turklāt šīs iekārtas droši uzglabā euro banknotes un skaidrās naudas apstrādes iestādēm ļauj kreditēt vai debetēt klientu banku kontus.

            Ja klienti ievieto noguldīšanai euro banknotes kases palīgierīcēs skaidrās naudas pārbaudei un apstrādei (TARM) vai kases palīgierīcēs skaidrās naudas pārbaudei (TAM) vai no šīm iekārtām euro banknotes izņem, šīs iekārtas tiek uzskatītas par paša klienta darbinātām iekārtām un tām euro banknotes jāklasificē un jāapstrādā saskaņā ar IIa pielikumu.
      3.   Banknošu apstrādes iekārtu tipi
      Eurosistēma pārbauda banknošu apstrādes iekārtu tipus. Banknošu apstrādes iekārtu tipus iedala atbilstoši to detektorsistēmām, programmatūrai un citām to galveno funkciju izpildes nodrošināšanas sastāvdaļām. Šīs funkcijas ir: a) īstu euro banknošu autentifikācija; b) to euro banknošu atklāšana un nodalīšana, kuras ir iespējami viltojumi; c) nederīgo banknošu atklāšana un, ja vajadzīgs, nodalīšana no derīgajām; un d) tādu priekšmetu atpazīšana, kurus atzīst par iespējamiem euro banknošu viltojumiem, un, ja vajadzīgs, tādu euro banknošu konstatēšana, kuru autentiskums nav skaidri nosakāms.

      IIa PIELIKUMS
      EURO BANKNOŠU KLASIFIKĀCIJA UN APSTRĀDE PAŠA KLIENTA DARBINĀTĀS IEKĀRTĀS
      Euro banknotes klasificē, iedalot vienā no turpmāk norādītajām kategorijām, un tās tiek fiziski nodalītas atbilstoši kategorijai. Iekārtās, kurās nepārbauda euro banknotes pēc to derīguma, banknotes nav jāiedala 4.a un 4.b kategorijā.
      1. tabula
      Euro banknošu klasifikācija un apstrāde paša klienta darbinātās iekārtās, kurās skaidrā nauda tiek noguldīta ar klienta datu izsekošanas iespēju

                  Kategorija

                  Īpašības

                  Apstrāde

                  1.

                  Objekti, kas netiek atpazīti kā euro banknotes

                  Netiek atpazīti kā euro banknotes jebkura norādītā iemesla dēļ:

                              —

                              nav euro banknotes,

                              —

                              ir euro banknotēm līdzīgi priekšmeti,

                              —

                              nepareizs izskats un forma,

                              —

                              atlocīts(-i) liels(-i) stūris(-i) vai noplēsts(-i) fragments(i),

                              —

                              ievades vai padeves kļūda iekārtā.

                  Iekārta nodod atpakaļ klientam.

                  2.

                  Iespējami euro banknošu viltojumi

                  Izskats un forma tiek atpazīta, bet trūkst viena vai vairāku ar iekārtu pārbaudīto autentifikācijas elementu vai tie ievērojami pārsniedz pieļaujamo novirzi no normas.

                  Izņem no apgrozības.
                  Nekavējoties, bet ne vēlāk kā 20 darbadienu laikā no banknotes iemaksas iekārtā, jānodod kompetentajām valsts iestādēm autentifikācijai, sniedzot informāciju par konta turētāju. Nedrīkst ieskaitīt klienta kontā.

                  3.

                  Euro banknotes, kuru autentiskums nav skaidri nosakāms

                  Izskats un forma tiek atpazīta, taču kvalitātes noviržu un/vai pieļaujamo noviržu pārsniegšanas dēļ netiek atpazīti visi ar iekārtu pārbaudītie autentifikācijas elementi. Parasti tās ir nederīgas euro banknotes.

                  Izņem no apgrozības.
                  Euro banknotes apstrādā atsevišķi un nekavējoties, bet ne vēlāk kā 20 darbadienu laikā no banknotes iemaksas iekārtā, nodod kompetentajām valsts iestādēm autentifikācijai.
                  Informāciju par konta turētāju glabā astoņas nedēļas kopš šo euro banknošu atklāšanas iekārtā. Šai informācijai jābūt pieejamai pēc kompetento valsts iestāžu pieprasījuma. Vienojoties ar kompetentajām valsts iestādēm, informāciju, kas nodrošina konta turētāja izsekojamību, kopā ar šīm euro banknotēm var nodot minētajām iestādēm.
                  Drīkst ieskaitīt klienta kontā.

                  4.a

                  Euro banknotes, kas tiek atpazītas kā īstas un derīgas

                  Ar iekārtu veiktas visas autentifikācijas un derīguma pārbaudes, un to rezultāti ir pozitīvi.

                  Var atkārtoti laist apgrozībā.
                  Tiek ieskaitītas klienta kontā.

                  4.b

                  Euro banknotes, kas tiek atpazītas kā īstas, bet nederīgas

                  Visu ar iekārtu veikto autentifikācijas pārbaužu rezultāti ir pozitīvi. Vismaz viens pārbaudītais derīguma kritērijs devis negatīvu rezultātu.

                  Nevar izmantot atkārtotai laišanai apgrozībā; nodod atpakaļ NCB.
                  Tiek ieskaitītas klienta kontā.

            Iekārta 2. un 3. kategorijas euro banknotes neatdod atpakaļ klientam, ja tai ir noguldījuma darījuma atcelšanas funkcija. Šādu euro banknošu glabāšanu iekārtā pēc darījuma atcelšanas var īstenot, ja konkrētajā iekārtā paredzēta vieta banknošu pagaidu glabāšanai.
      NCB var vienoties ar skaidrās naudas apstrādes iestādi, ka 3. kategorijas euro banknotes var fiziski neiedalīt 4.a un 4.b kategorijā. Tādā gadījumā visu šo triju kategoriju banknotes apstrādā kā 3. kategorijas euro banknotes.
      2. tabula
      Euro banknošu klasifikācija un apstrāde operatora apkalpotās iekārtās

                  Kategorija

                  Īpašības

                  Apstrāde

                  A

                              i)

                              Objekti, kas netiek atpazīti kā euro banknotes; vai

                              ii)

                              iespējami euro banknošu viltojumi; vai

                              iii)

                              euro banknotes, kuru autentiskums nav skaidri nosakāms

                              i)

                              Netiek atpazīti kā euro banknotes jebkura norādītā iemesla dēļ:

                                          —

                                          nav euro banknotes,

                                          —

                                          ir euro banknotēm līdzīgi priekšmeti,

                                          —

                                          nepareizs izskats un forma,

                                          —

                                          atlocīts(-i) liels(-i) stūris(-i) vai noplēsts(-i) fragments(-i),

                                          —

                                          ievades vai padeves kļūda iekārtā.

                              ii)

                              Tiek atpazītas kā euro banknošu iespējami viltojumi, jo izskats un forma tiek atpazīta, bet iekārtas veiktajā pārbaudē tiek atklāts, ka trūkst viena vai vairāku autentifikācijas elementu vai tie ievērojami pārsniedz pieļaujamo novirzi no normas.

                              iii)

                              Euro banknotes, kuru autentiskums nav skaidri nosakāms, jo izskats un forma tiek atpazīta, taču kvalitātes noviržu un/vai pieļaujamo noviržu pārsniegšanas dēļ netiek atpazīti visi iekārtas pārbaudītie autentifikācijas elementi. Parasti tās ir nederīgas euro banknotes.

                  Izņemšana no apgrozības.
                  Nekavējoties, bet ne vēlāk kā 20 darbadienu laikā no banknošu atklāšanas iekārtā jānodod kompetentajām valsts iestādēm autentifikācijai.

                  B1

                  Euro banknotes, kas tiek atpazītas kā īstas un derīgas

                  Visu ar iekārtu veikto autentifikācijas un derīguma pārbaužu rezultāti ir pozitīvi.

                  Var izsniegt klientiem.

                  B2

                  Euro banknotes, kas tiek atpazītas kā īstas, bet nederīgas

                  Visu ar iekārtu veikto autentifikācijas pārbaužu rezultāti ir pozitīvi. Vismaz viens pārbaudītais derīguma kritērijs devis negatīvu rezultātu.

                  Nevar izsniegt klientiem; nodod atpakaļ NCB.

      IIb PIELIKUMS
      EURO BANKNOŠU KLASIFIKĀCIJA UN APSTRĀDE OPERATORA APKALPOTĀS IEKĀRTĀS
      Euro banknotes klasificē, iedalot vienā no turpmāk norādītajām kategorijām, un tās tiek fiziski nodalītas atbilstoši savai kategorijai. Iekārtās, kurās nepārbauda euro banknotes pēc to derīguma, banknotes nav jāiedala B1 un B2 kategorijā.
      Euro banknošu klasifikācija un apstrāde operatora apkalpotās iekārtās

                  Kategorija

                  Īpašības

                  Apstrāde

                  A

                              i)

                              Objekti, kas netiek atpazīti kā euro banknotes; vai

                              ii)

                              iespējami euro banknošu viltojumi; vai

                              iii)

                              euro banknotes, kuru autentiskums nav skaidri nosakāms

                              i)

                              Netiek atpazīti kā euro banknotes jebkura norādītā iemesla dēļ:

                                          —

                                          nav euro banknotes,

                                          —

                                          ir euro banknotēm līdzīgi priekšmeti,

                                          —

                                          nepareizs izskats un forma,

                                          —

                                          atlocīts(-i) liels(-i) stūris(-i) vai noplēsts(-i) fragments(-i),

                                          —

                                          ievades vai padeves kļūda iekārtā.

                              ii)

                              Tiek atpazītas kā euro banknošu iespējami viltojumi, jo izskats un forma tiek atpazīta, bet iekārtas veiktajā pārbaudē tiek atklāts, ka trūkst viena vai vairāku autentifikācijas elementu vai tie ievērojami pārsniedz pieļaujamo novirzi no normas.

                              iii)

                              Euro banknotes, kuru autentiskums nav skaidri nosakāms, jo izskats un forma tiek atpazīta, taču kvalitātes noviržu un/vai pieļaujamo noviržu pārsniegšanas dēļ netiek atpazīti visi iekārtas pārbaudītie autentifikācijas elementi. Parasti tās ir nederīgas euro banknotes.

                  No iekārtas nodod atpakaļ operatoram turpmākai novērtēšanai un apstrādei:

                              i)

                              objektus, kas netiek atpazīti kā euro banknotes: pēc personāla veiktas vizuālas novērtēšanas tos nodala no iespējamiem euro banknošu viltojumiem un banknotēm, kuru autentiskums nav skaidri nosakāms;

                              ii)

                              iespējamos euro banknošu viltojumus; un

                              iii)

                              euro banknotes, kuru autentiskums nav skaidri nosakāms: tās apstrādā atsevišķi un nekavējoties, bet ne vēlāk kā 20 darbadienu laikā no banknošu iemaksas iekārtā, nodod kompetentajām valsts iestādēm galīgai autentifikācijai.

                  B1

                  Euro banknotes, kas tiek atpazītas kā īstas un derīgas

                  Visu ar iekārtu veikto autentifikācijas un derīguma pārbaužu rezultāti ir pozitīvi.

                  Var atkārtoti laist apgrozībā.
                  Tiek ieskaitītas klienta kontā.

                  B2

                  Euro banknotes, kas tiek atpazītas kā īstas, bet nederīgas

                  Visu ar iekārtu veikto autentifikācijas pārbaužu rezultāti ir pozitīvi. Vismaz viens pārbaudītais derīguma kritērijs devis negatīvu rezultātu.

                  Nevar izmantot atkārtotai laišanai apgrozībā; nodod atpakaļ NCB.
                  Tiek ieskaitītas klienta kontā.

            Īpašie klasifikācijas un šķirošanas noteikumi dažām operatora apkalpotām iekārtām
      1.   Banknošu apstrādes iekārtās klasificē un fiziski sašķiro euro banknotes attiecīgi A, B1 un B2 kategorijā, kā norādīts IIb pielikumā, un šajā nolūkā nepieciešami vismaz trīs izvades kārtotājnodalījumi, lai nebūtu vajadzīga iekārtas operatora iejaukšanās.
      2.   Arī banknošu apstrādes iekārtās, kurām ir tikai divi izvades kārtotājnodalījumi, var klasificēt un šķirot euro banknotes, ja tiek ievērotas šādas prasības:

                  a)

                  autentiskuma un derīguma pārbaudes notiek vienā apstrādes procesa posmā. Šajā apstrādes procesa posmā B1 kategorijas euro banknotes ir sašķirojamas vienā stacionārā izvades kārtotājnodalījumā, savukārt A un B2 kategorijas euro banknotes jāsašķiro atsevišķā stacionārā izvades kārtotājnodalījumā, lai nerastos nekāda fiziska saskare ne ar vienu no B1 kategorijas euro banknotēm;

                  b)

                  ja kāda A kategorijas euro banknote tiek konstatēta otrajā izvades kārtotājnodalījumā, operatoram otrā nodalījumā esošā(-ās) euro banknote(-es) jāievada atkārtotai apstrādei. Šajā otrajā apstrādes procesa posmā euro banknotes, kas ir iespējami euro banknošu viltojumi, jānodala no B2 kategorijas euro banknotēm, šos iespējamos viltojumus sašķirojot tam paredzētajā izvades kārtotājnodalījumā.

            3.   Banknošu apstrādes iekārtas klasificē un fiziski sašķiro euro banknotes attiecīgi A un B kategorijā, un šajā nolūkā nepieciešami vismaz divi izvades kārtotājnodalījumi, lai nebūtu vajadzīga iekārtas operatora iejaukšanās.
      4.   Arī banknošu apstrādes iekārtās, kurām ir tikai viens izvades kārtotājnodalījums, var klasificēt un šķirot euro banknotes, ja tiek ievērotas šādas prasības:

                  a)

                  katru reizi, kad tiek apstrādāta A kategorijas euro banknote, iekārtai nekavējoties jāpārtrauc apstrāde un jānodrošina, lai A kategorijas euro banknotei nerastos nekāda fiziska saskarsme ar autentificētajām euro banknotēm;

                  b)

                  ikvienas A kategorijas euro banknotes autentiskuma pārbaudes rezultātam jābūt nolasāmam uz displeja;

                  c)

                  pārtraucot apstrādi, iekārtai jāpārbauda, vai tajā nav nevienas A kategorijas euro banknotes, un apstrādi var turpināt tikai tad, kad operators no iekārtas izņēmis tajā konstatēto A kategorijas euro banknoti;

                  d)

                  katrā apstrādes pārtraukšanas reizē operatoram var būt pieejama tikai viena A kategorijas euro banknote.

      IIIa PIELIKUMS
      AUTOMATIZĒTAS EURO BANKNOŠU DERĪGUMA PĀRBAUDES MINIMĀLIE STANDARTI
      Šajā pielikumā noteikti automatizētas euro banknošu derīguma pārbaudes minimālie standarti banknošu apstrādes iekārtām.
      Euro banknotes, kurām derīguma pārbaudes laikā konstatēts jebkurš no turpmāk definētajiem obligātajiem defektiem, tiek uzskatītas par nederīgām.
      Veicot derīguma pārbaudi banknošu apstrādes iekārtās, pieļaujamā novirze ir 5 %. Tas nozīmē, ka ne vairāk kā 5 % euro banknošu, kas neatbilst derīguma kritērijiem, iekārtās var kļūdaini tikt atzītas un šķirotas kā derīgas.
      1. tabula
      Šķirošanas kritēriju saraksts automatizētai šķirošanai pēc derīguma

                  Defekts

                  Definīcija

                  1.

                  Netīra banknote

                  Netīrumi klāj visu euro banknoti

                  2.

                  Traipi

                  Vienā vietā koncentrēti netīrumi

                  3.

                  Apzīmēta banknote

                  Jebkādā rakstītā vai zīmētā veidā euro banknotei pievienoti attēli vai rakstu zīmes

                  4.

                  Banknote ar izdzisušu tinti

                  Izdzisusi tinte uz visas banknotes vai tās daļas, piemēram, banknote ir mazgāta

                  5.

                  Ieplēsumi

                  Definīcija nav nepieciešama

                  6.

                  Caurumi

                  Definīcija nav nepieciešama

                  7.

                  Noplēsumi

                  Banknotes malā (pretstatā caurumiem) noplēsts viens vai vairāki fragmenti

                  8.

                  Labota banknote

                  Vienas vai vairāku euro banknošu daļas savienotas ar līmlenti, līmi vai citiem līdzekļiem

                  9.

                  Saburzīta banknote

                  Daudzi nejauši locījumi

                  10.

                  Mīksta banknote

                  Materiāla struktūras nolietošanās dēļ banknote ievērojami zaudējusi stingrumu

                  11.

                  Locījumi

                  Definīcija nav nepieciešama

                  12.

                  Atlocīts stūris

                  Definīcija nav nepieciešama

            Plašāka informācija par šķirošanas kritērijiem
      1.   Netīra banknote
      Netīrumi palielina euro banknošu optisko blīvumu. Tabulā norādīts pārbaudes paraugu maksimālais blīvuma palielinājums salīdzinājumā ar jaunām euro banknotēm, kas pieļaujams, lai attiecīgās euro banknotes uzskatītu par derīgām.
      2. tabula
      Optiskā blīvuma pakāpes

                  Nominālvērtība

                  Pārbaudes parauga maksimālais blīvuma palielinājums salīdzinājumā ar jaunu euro banknoti

                  Filtrs

                  EUR 5

                  0,06

                  Magenta

                  EUR 10

                  0,06

                  Magenta

                  EUR 20

                  0,08

                  Magenta

                  EUR 50

                  0,07

                  Magenta

                  EUR 100

                  0,07

                  Magenta

                  EUR 200

                  0,04

                  Magenta

                  EUR 500

                  0,04

                  Magenta

            Euro banknotes, kas neatbilst šiem kritērijiem, ir nederīgas. Visās NCB ir euro banknošu paraugi, kas ļauj apskatīt šiem kritērijiem atbilstošo netīrības pakāpi. Šo euro banknošu paraugu blīvuma mērījumu pamatā ir šādi kritēriji:

                  —

                  ISO 5 standarta 3. un 4. daļa attiecībā uz blīvuma mērījumiem,

                  —

                  standarts attiecībā uz filtriem: DIN 16536,

                  —

                  absolūtie mērījumi: standarta kalibrēšana (white tile standarts),

                  —

                  polarizācijas filtrs: ieslēgts,

                  —

                  atvērums: 3 mm,

                  —

                  apgaismojums D65/2,

                  —

                  fons: white tile standarta kalibrēšana.

            Pārbaudes paraugu maksimālais blīvuma palielinājums ir lielākā vērtība no vismaz četriem vidējiem mērījumu punktiem, kas mērīti banknotei abās pusēs tās neapdrukātajās vietās, kur neatrodas ūdenszīmju modulācijas.
      2.   Traipi
      Euro banknotes, kurām vienā vietā koncentrēti netīrumi pārklāj vismaz 9 mm garu un 9 mm platu laukumu neapdrukātajā daļā vai vismaz 15 mm garu un 15 mm platu laukumu apdrukātajā daļā, ir nederīgas.
      3.   Apzīmēta banknote
      Patlaban nav obligāta prasība atklāt apzīmētu banknoti.
      4.   Banknote ar izdzisušu tinti
      Tinte uz euro banknotēm var būt izdzisusi, piemēram, ja tās mazgātas vai bijušas saskarē ar iedarbīgām ķīmiskām vielām. Šāda veida nederīgās euro banknotes var atklāt ar attēla vai ultravioletā starojuma detektoriem.
      5.   Ieplēsumi
      Euro banknotes ar ieplēsumiem, kas ir caurejoši un ko pilnībā vai daļēji nenosedz iekārtas padeves slīdlente(-es), jāatzīst par nederīgām, ja cauruma izmēri pārsniedz turpmāk norādītos.
      3. tabula
      Ieplēsumi

                  Virziens

                  Platums

                  Garums

                  Vertikāls

                  4 mm

                  8 mm

                  Horizontāls

                  4 mm

                  15 mm

                  Pa diagonāli

                  4 mm

                  18 mm (1)

            6.   Caurumi
      Euro banknotes ar caurumiem, ko pilnībā vai daļēji nenosedz iekārtas padeves slīdlente(-es), jāatzīst par nederīgām, ja cauruma izmēri pārsniedz 10 mm2.
      7.   Noplēsumi
      Euro banknotes ar garumu, kas samazināts par 6 mm vai vairāk, vai platumu, kas samazināts par 5 mm vai vairāk, uzskatāmas par nederīgām. Visi mērījumi attiecas uz euro banknošu nominālo garumu un platumu.
      8.   Labota banknote
      Labota euro banknote tiek radīta, ja banknošu daļas tiek savienotas, izmantojot, piemēram, līmlenti vai līmi. Ja euro banknoti līmlente klāj vairāk par 10 mm platumā un 40 mm garumā un līmlentes biezums pārsniedz 50 µm, šī banknote ir nederīga.
      9.   Saburzīta banknote
      Parasti saburzītas euro banknotes var konstatēt, ja mazinājusies to atstarošanas spēja vai zudis stingrums. Nav noteiktas nekādas obligātās prasības.
      10.   Mīksta banknote
      Cik iespējams, banknotes, kas ievērojami zaudējušas stingrumu, jāšķiro kā nederīgas. Tā kā stingrumu zaudējušas banknotes parasti ir arī netīras, vairākumā gadījumu šādas banknotes atklāj ar sensoriem, kas uzrāda netīrās banknotes. Nav noteiktas nekādas obligātās prasības.
      11.   Locījumi
      Tā kā ielocītu euro banknošu garums vai platums ir samazinājies, tās var atklāt ar sensoriem, kas pārbauda euro banknošu izmēru. Turklāt tās var atklāt arī ar biezuma sensoriem. Taču sakarā ar tehniskiem ierobežojumiem var atklāt tikai tos locījumus, kas atbilst noplēsumu kritērijiem, t. i., var konstatēt banknotes ar locījumiem, kas samazina garumu vairāk nekā par 6 mm vai platumu vairāk nekā par 5 mm, un atzīt par nederīgām.
      12.   Atlocīts stūris
      Euro banknote ar atlocītu stūri, kura laukums pārsniedz 130 mm2 un īsākās malas minimālais garums pārsniedz 10 mm, ir nederīga.

         (1)  Mēra nevis paša ieplēsuma garumu, bet gan taisnu līniju (taisnleņķa projekciju), ko velk no ieplēsuma gala līdz banknotes malai, kur sākas ieplēsums.

      IIIb PIELIKUMS
      MANUĀLAS EURO BANKNOŠU DERĪGUMA PĀRBAUDES MINIMĀLIE STANDARTI
      Šajā pielikumā noteikti apmācīta personāla veiktas manuālas euro banknošu derīguma pārbaudes minimālie standarti.
      Derīguma pārbaudes laikā euro banknotes, kurām ir jebkurš no turpmāk definētajiem vai skaidri pamanāmiem defektiem attiecībā uz vienu no redzamajiem pretviltošanas elementiem, tiek uzskatītas par nederīgām. Tomēr ielocītas euro banknotes un euro banknotes ar atlocītiem stūriem, ja iespējams, manuāli izlabo, tās iztaisnojot. Nolietojuma pakāpes pārbaudes veic, vizuāli novērtējot katru atsevišķu euro banknoti, un tāpēc nav vajadzīgi nekādi palīginstrumenti.
      Šķirošanas kritēriju saraksts manuālai derīguma pārbaudei

                  Īpašība

                  Apraksts

                  1.

                  Netīra banknote

                  Vizuāli pamanāms, ka netīrumi klāj visu banknoti

                  2.

                  Traipi

                  Vizuāli pamanāms, ka vienā vietā koncentrēti netīrumi

                  3.

                  Apzīmēta banknote

                  Vizuāli pamanāms, ka jebkādā rakstītā vai zīmētā veidā euro banknotei pievienoti attēli vai rakstu zīmes

                  4.

                  Banknote ar izdzisušu tinti

                  Vizuāli pamanāms, ka tinte uz visas banknotes vai tās daļas izdzisusi, piemēram, euro banknote ir mazgāta

                  5.

                  Ieplēsumi

                  Euro banknotes malā ir vismaz viens ieplēsums

                  6.

                  Caurumi

                  Euro banknotei vizuāli pamanāms vismaz viens caurums

                  7.

                  Noplēsumi

                  Euro banknotes malā (pretstatā caurumiem) noplēsts viens vai vairāki fragmenti, piemēram, noplēsts stūris

                  8.

                  Labota banknote

                  Vienas vai vairāku euro banknošu daļas savienotas ar līmlenti, līmi vai citiem līdzekļiem

                  9.

                  Saburzīta banknote

                  Visā euro banknotes virsmā ir daudzi locījumi, kas stipri ietekmē banknotes izskatu

                  10.

                  Mīksta banknote

                  Materiāla struktūras nolietošanās dēļ euro banknote ievērojami zaudējusi stingrumu

                  11.

                  Ielocīta euro banknote

                  Ielocīta euro banknotes, t. sk. tāda, ko vairs nevar iztaisnot

                  12.

                  Atlocīts stūris

                  Euro banknote ar vismaz vienu pamanāmu atlocītu stūri

      IV PIELIKUMS
      DATU VĀKŠANA NO SKAIDRĀS NAUDAS APSTRĀDES IESTĀDĒM
      1.   Mērķi
      Datu vākšanas mērķis ir nodrošināt, lai ECB un NCB varētu uzraudzīt skaidrās naudas apstrādes iestāžu darbības un pārraudzīt skaidrās naudas apriti.
      2.   Vispārējie principi
      2.1.   Datus par banknošu apstrādes iekārtām ziņo tikai tad, ja šīs iekārtas izmanto banknošu atkārtotai laišanai apgrozībā.
      2.2.   Skaidrās naudas apstrādes iestādes savu dalībvalstu NCB regulāri sniedz šādu informāciju:

                  —

                  informāciju par struktūrvienībām, kurās notiek skaidrās naudas apstrāde, piemēram, filiāļu birojiem,

                  —

                  informāciju par banknošu apstrādes iekārtām un skaidrās naudas izsniegšanas iekārtām.

            2.3.   Turklāt skaidrās naudas apstrādes iestādes, kas ar banknošu apstrādes iekārtām un skaidrās naudas izsniegšanas iekārtām atkārtoti apgrozībā laiž euro banknotes, savu dalībvalstu NCB regulāri sniedz šādu informāciju:

                  —

                  informāciju par skaidrās naudas operāciju apjomu (apstrādātais euro banknošu skaits), kā arī par banknošu apstrādes iekārtām un skaidrās naudas izsniegšanas iekārtām,

                  —

                  informāciju par nomaļajām kredītiestāžu filiālēm, kur skaidrās naudas operāciju apjoms ir ļoti neliels un banknošu derīguma pārbaude tiek veikta manuāli.

            3.   Datu veids un ziņošanas prasības
      3.1.   Atkarībā no savākto datu rakstura tos iedala pamatdatos un operatīvajos datos.
      Pamatdati
      3.2.   Uz pamatdatiem attiecas informācija par: a) katru skaidrās naudas apstrādes iestādi un to darbībā esošajām banknošu apstrādes iekārtām un skaidrās naudas izsniegšanas iekārtām, un b) nomaļajām kredītiestāžu filiālēm.
      3.3.   Pamatdatus NCB nosūta šā lēmuma piemērošanas dienā un turpmāk ik pēc sešiem mēnešiem. Jāiesniedz 1. papildinājuma paraugā norādītie dati, lai gan NCB tos var pieprasīt iesniegt citā formātā. Pārejas laikā NCB var prasīt datus ziņot katru mēnesi, ja tās to jau prasījušas pirms šī lēmuma spēkā stāšanās, vai NCB var prasīt datus ziņot katru ceturksni.
      3.4.   Uzraudzības nolūkā NCB var nolemt vākt datus vietējā līmenī, piemēram, filiāļu biroju līmenī.
      3.5.   NCB no ziņošanas prasību jomas var nolemt izslēgt euro banknošu apstrādes iekārtas, kurās apstrādā tikai tās euro banknotes, kuras darbinieki izmaksās tirdzniecības vietā.
      3.6.   Jāiesniedz 3. papildinājuma paraugā norādītie dati par nomaļajām filiālēm, lai gan NCB tos var pieprasīt iesniegt citā formātā.
      Operatīvie dati
      3.7.   Dati, ko skaidrās naudas apstrādes iestādes iegūst euro banknošu apstrādē un atkārtotā laišanā apgrozībā, tiek klasificēti kā operatīvie dati.
      3.8.   NCB no operatīvo datu ziņošanas pienākuma var nolemt atbrīvot citus uzņēmumus, kā minēts Regulas (EK) Nr. 1338/2001 6. panta 1. punktā, ja euro banknošu skaits, ko tie ar skaidrās naudas izsniegšanas iekārtām atkārtoti laiduši apgrozībā, ir mazāks nekā NCB noteiktais slieksnis.
      3.9.   Datus sagatavo ik pēc sešiem mēnešiem. Datus sniedz NCB ne vēlāk kā divus mēnešus pēc attiecīgā pārskata perioda, t. i., februāra beigās un augusta beigās. Datus var sagatavot, izmantojot 2. papildinājumā norādīto paraugu. Pārejas laikā NCB var prasīt datus ziņot katru mēnesi, ja tās to jau prasījušas pirms šī lēmuma spēkā stāšanās, vai NCB var prasīt datus ziņot katru ceturksni.
      3.10.   Datus sagatavo skaidrās naudas apstrādes iestādes, kas fiziski apstrādā euro banknotes. Ja skaidrās naudas apstrādes iestāde citai skaidrās naudas apstrādes iestādei kā ārpakalpojumus uztic pārbaudīt banknošu autentiskumu un derīgumu, datus sagatavo šī izraudzītā iestāde atbilstoši 3. panta 2. punktam.
      3.11.   Skaidrās naudas apstrādes iestādes datus sniedz kā vienības (apjomu), ko apkopo valsts līmenī un iedala pēc euro banknošu nominālvērtības. Attiecībā uz kredītiestāžu nomaļajām filiālēm operatīvos datus sniedz atsevišķi.
      3.12.   Uzraudzības nolūkā NCB var nolemt vākt datus vietējā, piemēram, filiāļu biroju, līmenī.
      3.13.   NCB no ziņošanas prasību jomas var nolemt izslēgt euro banknotes, kuras tiek apstrādātas banknošu apstrādes iekārtās un kuras izmaksā darbinieki tirdzniecības vietā.
      3.14.   Skaidrās naudas apstrādes iestādēm, kas banknošu autentiskumu un derīgumu kā ārpakalpojumus uzticējušas pārbaudīt citām skaidrās naudas apstrādes iestādēm, NCB var pieprasīt iesniegt datus par šīm izraudzītajām iestādēm.
      3.15.   Jāiesniedz dati par nomaļajām filiālēm, kā norādīts 3. papildinājuma paraugā, lai gan NCB tos var pieprasīt sagatavot citā formātā un vienoties ar skaidrās naudas apstrādes iestādēm par plašāku datu vākšanu.
      4.   Konfidencialitāte un datu publiskošana
      4.1.   Par konfidenciāliem uzskata gan pamatdatus, gan arī operatīvos datus.
      4.2.   NCB un ECB var nolemt publicēt ziņojumus vai statistiskos datus, izmantojot saskaņā ar šo pielikumu iegūtos datus. Jebkurā no šādām publikācijām informācija ir apkopota tādā veidā, lai to nevarētu attiecināt uz atsevišķiem datu sniedzējiem.

         1. PAPILDINĀJUMS
         ZIŅOJUMA PARAUGS
         Pamatdati
         Šī informācija jāiesniedz:
         [NCB nosaukums; kontaktinformācija uzziņām; adrese]
         1.   Informācija par skaidrās naudas apstrādes iestādi
         Skaidrās naudas apstrādes iestādes nosaukums:
         Centrālā biroja adrese:
         Pasta indekss:
         Pilsēta:
         Iela:
         Uzņēmējsabiedrības veids:

                     —

                     kredītiestāde

                     —

                     valūtas maiņas punkts

                     —

                     skaidrās naudas pārvadājumu uzņēmums, kas nav maksājumu iestāde

                     —

                     tirdzniecības (mazumtirdzniecības) uzņēmums

                     —

                     kazino

                     —

                     citi veidi, t. sk. maksājumu iestādes, kas nav iepriekš minētas (norādīt)

               Kontaktpersonas:
         Vārdi:
         Tālruņi:
         Telefaksi:
         E-pasta adreses:
         Ārpakalpojumu sniedzējs (ja attiecas)
         Nosaukums:
         Adrese:
         Pasta indekss:
         Pilsēta:
         2.   Paša klienta darbinātas iekārtas

                     Tips

                     Ražotājs (1)

                     Iekārtas nosaukums (1)

                     Identifikācija (1)

                     (detektorsistēmas/programmatūras versijas)

                     Kopējais operāciju skaits

                     Skaidrās naudas iemaksu bankomāti (CIM)

                     Banknošu apstrādes iekārtas (CRM)

                     Kombinētie skaidrās naudas iemaksu bankomāti (CCM)

                     Skaidrās naudas izmaksu bankomāti (COM)

                     Kases palīgierīces skaidrās naudas pārbaudei un apstrādei (TARM) (2)

                     Kases palīgierīces skaidrās naudas pārbaudei (TAM) (2)

               3.   Operatora apkalpotas iekārtas

                     Tips

                     Ražotājs (3)

                     Iekārtas nosaukums (3)

                     Identifikācija (3)

                     (detektorsistēmas/programmatūras versijas)

                     Kopējais operāciju skaits

                     Banknošu apstrādes iekārtas (BPM)

                     Banknošu autentifikācijas iekārtas (BAM)

                     Kases palīgierīces skaidrās naudas pārbaudei un apstrādei (TARM) (4)

                     Kases palīgierīces skaidrās naudas pārbaudei (TAM) (4)

               4.   Skaidrās naudas izsniegšanas iekārtas

                     Tips

                     Kopējais operāciju skaits

                     Bankomāti (ATM)

                     Termināļi ar pašpārbaudes iespēju (SCoT)

                     Citi

            (1)  Šos ierakstus veic atbilstoši attiecīgajiem ierakstiem ECB interneta lapā, ja vien ECB kā pieejamu nav norādījusi unikālu identifikācijas kodu.

            (2)  Izmantotas kā paša klienta darbinātās iekārtas.

            (3)  Šos ierakstus veic atbilstoši attiecīgajiem ierakstiem ECB interneta lapā, ja vien ECB kā pieejamu nav norādījusi unikālu identifikācijas kodu.

            (4)  Izmantotas kā paša klienta darbinātās iekārtas.

         2. PAPILDINĀJUMS
         ZIŅOJUMA PARAUGS
         Operatīvie dati
         1.   Informācija par skaidrās naudas apstrādes iestādi

                     Skaidrās naudas apstrādes iestādes nosaukums

                     Pārskata periods

               2.   Dati
         Lūdzam sniegt valsts vai reģionālā līmenī apkopotus datus, kā pieprasa NCB, – neiekļaujot nomaļās filiāles.

                     Kopējais apstrādāto euro banknošu skaits (1)

                     No kurām sašķirotas kā nederīgas (1)

                     No kurām atkārtoti laistas apgrozībā (2)

                     EUR 5

                     EUR 10

                     EUR 20

                     EUR 50

                     EUR 100

                     EUR 200

                     EUR 500

                     To euro banknošu skaits, kuras izsniegtas no pašapkalpošanās iekārtām un skaidrās naudas izsniegšanas iekārtām

               Šie dati ir obligāti attiecībā uz kredītiestādēm.

            (1)  Šis postenis attiecas gan uz paša klienta darbinātām iekārtām, gan arī uz operatora apkalpotām iekārtām.

            (2)  Netiek iekļautas operatora apkalpotās iekārtās neapstrādātās euro banknotes, kuras nodod atpakaļ NCB vai kuras darbinieki atkārtoti laiž apgrozībā, tās izmaksājot tirdzniecības vietā.

         3. PAPILDINĀJUMS
         KREDĪTIESTĀŽU NOMAĻĀS FILIĀLES
         Šo informāciju iesniedz tikai tās kredītiestādes, kurām ir nomaļās filiāles, kā minēts 7. panta 1. punktā.
         1.   Informācija par kredītiestādi

                     Kredītiestādes nosaukums

                     Pārskata periods

               2.   Dati

                     Nomaļās kredītiestādes adrese

                     Adrese

                     To euro banknošu skaits, kuras izsniegtas no paša klienta darbinātām iekārtām un skaidrās naudas izsniegšanas iekārtām


title: 2013/522/ES: Padomes Lēmums ( 2013. gada 7. oktobris ) par to, lai noslēgtu Nolīgumu starp Eiropas Savienību un Kaboverdes Republiku par tādu personu atpakaļuzņemšanu, kuras uzturas neatļauti

text:
               24.10.2013

               LV

               Eiropas Savienības Oficiālais Vēstnesis

               L 282/13

         PADOMES LĒMUMS
   (2013. gada 7. oktobris)
   par to, lai noslēgtu Nolīgumu starp Eiropas Savienību un Kaboverdes Republiku par tādu personu atpakaļuzņemšanu, kuras uzturas neatļauti
   (2013/522/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 79. panta 3. punktu saistībā ar 218. panta 6. punkta a) apakšpunkta v) punktu,
   ņemot vērā Eiropas Komisijas priekšlikumu,
   ņemot vērā Eiropas Parlamenta atzinumu,
   tā kā:

               (1)

               Saskaņā ar Padomes Lēmumu 2013/77/ES (1) Nolīgumu starp Eiropas Savienību un Kaboverdes Republiku par tādu personu atpakaļuzņemšanu, kuras uzturas neatļauti (“nolīgums”), parakstīja Savienības vārdā, ņemot vērā tā noslēgšanu.

               (2)

               Nolīgums būtu jāapstiprina.

               (3)

               Ar nolīguma 18. pantu izveido Apvienoto atpakaļuzņemšanas komiteju, kurai atbilstīgi tā 18. panta 5. punktam ir jānosaka savs reglaments. Ir lietderīgi paredzēt vienkāršotu procedūru, lai noteiktu Savienības nostāju Apvienotajā atpakaļuzņemšanas komitejā attiecībā uz minētā reglamenta pieņemšanu.

               (4)

               Saskaņā ar 1. un 2. pantu 21. protokolā par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, un neskarot minētā protokola 4. pantu, Apvienotā Karaliste nepiedalās šā lēmuma pieņemšanā, un šis nolīgums tai nav saistošs un nav jāpiemēro.

               (5)

               Saskaņā ar 1. un 2. pantu 21. protokolā par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, un neskarot minētā protokola 4. pantu, Īrija nepiedalās šā lēmuma pieņemšanā, un šis nolīgums tai nav saistošs un nav jāpiemēro.

               (6)

               Saskaņā ar 1. un 2. pantu 22. protokolā par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un Dānijai šis lēmums nav saistošs un nav jāpiemēro,

         IR PIEŅĒMUSI ŠO LĒMUMU.
   1. pants
   Ar šo Savienības vārdā tiek apstiprināts Nolīgums starp Eiropas Savienību un Kaboverdes Republiku par tādu personu atpakaļuzņemšanu, kuras uzturas neatļauti (“nolīgums”).
   Nolīguma teksts ir pievienots šim lēmumam.
   2. pants
   Padomes priekšsēdētājs norīko personu vai personas, kas tiesīgas Savienības vārdā sniegt nolīguma 22. panta 2. punktā paredzēto paziņojumu, lai paustu Savienības piekrišanu uzņemties nolīguma saistības (2).
   3. pants
   Komisija, kam palīdz dalībvalstu eksperti, pārstāv Savienību Apvienotajā atpakaļuzņemšanas komitejā, kas izveidota ar nolīguma 18. pantu.
   4. pants
   Savienības nostāju Apvienotajā atpakaļuzņemšanas komitejā attiecībā uz komitejas reglamenta pieņemšanu atbilstīgi nolīguma 18. panta 5. punktam ieņem Komisija pēc apspriešanās ar īpašu Padomes ieceltu komiteju.
   5. pants
   Šis lēmums stājas spēkā tā pieņemšanas dienā.

      Luksemburgā, 2013. gada 7. oktobrī

            Padomes vārdā –

            priekšsēdētājs

         J. BERNATONIS

      (1)  OV L 37, 8.2.2013., 1. lpp.

      (2)  Nolīguma spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.


title: 2009/856/EK: Komisijas Lēmums ( 2009. gada 27. novembris ) par Kopienas 2010. gada finansiālo ieguldījumu komunikācijas pasākumos, pētījumos un vērtējumos un par tiešu dotāciju OIE saskaņā ar 168. panta 1. punkta c) apakšpunktu Regulā (EK, Euratom) Nr. 2342/2002

text:
               28.11.2009

               LV

               Eiropas Savienības Oficiālais Vēstnesis

               L 313/126

      KOMISIJAS LĒMUMS

   (2009. gada 27. novembris)
   par Kopienas 2010. gada finansiālo ieguldījumu komunikācijas pasākumos, pētījumos un vērtējumos un par tiešu dotāciju OIE saskaņā ar 168. panta 1. punkta c) apakšpunktu Regulā (EK, Euratom) Nr. 2342/2002
   (2009/856/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 2009. gada 25. maija Lēmumu 2009/470/EK par izdevumiem veterinārijas jomā (1) un jo īpaši tā 20., 23. un 41. pantu,
   ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2) (turpmāk “Finanšu regula”), un jo īpaši tās 75. pantu,
   ņemot vērā Komisijas 2002. gada 23. decembra Regulu (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3) (turpmāk “Īstenošanas kārtība”), un jo īpaši tās 90. pantu,
   tā kā:

               (1)

               Lēmumā 2009/470/EK ir noteiktas procedūras, kas reglamentē Kopienas finansiālo atbalstu īpašiem veterināriem pasākumiem, īpaši tiem, kas saistīti ar informācijas politiku attiecībā uz dzīvnieku veselību, dzīvnieku labturību un pārtikas nekaitīgumu, tehniskiem un zinātniskiem pasākumiem.

               (2)

               Saskaņā ar Lēmuma 2009/470/EK 19. pantu Kopiena sniedz finansiālu ieguldījumu informācijas sniegšanas politikas izveidē dzīvnieku veselības, dzīvnieku labturības un dzīvnieku izcelsmes pārtikas produktu nekaitīguma jomā, tostarp tādu pētījumu veikšanai, kas vajadzīgi, lai sagatavotu un izstrādātu tiesību aktus dzīvnieku labturības jomā.

               (3)

               Kopienas rīcības plānā dzīvnieku aizsardzībai un labturībai 2006.–2010. gadā (4) paredzēts iesaistīt un informēt dzīvnieku turētājus/kopējus, kā arī plašu sabiedrību par spēkā esošajiem dzīvnieku aizsardzības un labturības standartiem un turpināt atbalstīt un ierosināt turpmākas starptautiskas iniciatīvas, kas vairos informētību un panāks lielāku vienprātību par dzīvnieku labturību. Tāpēc tiek īstenota Eiropas stratēģija, kas Eiropā un ārvalstīs sekmēs informācijas izplatīšanu par dzīvnieku labturību, lai izskaidrotu iedzīvotājiem dažādo dzīvnieku audzēšanas sistēmu atšķirības, kā arī ar augstākiem dzīvnieku labturības standartiem saistītās izmaksas un ieguvumus.

               (4)

               Komisijas paziņojumā Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai par ES jauno stratēģiju dzīvnieku veselības jomā (2007.–2013.) atzīts, ka liela nozīme ir dialogam starp iedzīvotājiem, pilsoniskās sabiedrības apvienībām un EK iestādēm (konkrēti, Komisiju).

               (5)

               Iepriekšējos gados ir īstenota efektīva komunikācijas stratēģija, lai pievērstu ieinteresēto personu, organizāciju un visas sabiedrības uzmanību dzīvnieku veselības jautājumiem un dzīvnieku veselības stratēģijas principiem. Šī komunikācijas stratēģija jāturpina. Komisija paredz ES veterinārās nedēļas laikā 2010. gadā īpaši uzsvērt dzīvu dzīvnieku identificēšanas un izsekošanas nozīmi visā pārtikas ķēdē.

               (6)

               2011. gads būs “Pasaules veterinārijas gads 2011” un iezīmēs pasaules veterinārās izglītības 250. gadadienu. Tiks sagatavota komunikācijas stratēģija, kas paredzēta dažādām ieinteresētajām personām, lai uzsvērtu tā nozīmi un informētu ieinteresētās personas par dažādiem notikumiem, ko organizēs 2011. gadā, lai atzīmētu šo notikumu.

               (7)

               Lēmuma 2009/470/EK 41. pantā ir paredzēts, ka Komisija iesniedz ziņojumu Padomei un Parlamentam par dzīvnieku veselības stāvokli un dzīvnieku slimību izskaušanas kontroles un monitoringa programmu īstenošanas izmaksu lietderību.

               (8)

               Tāpēc Kopienai ir lietderīgi 2010. gadā finansēt pētījumus, ietekmes novērtējumus, izvērtējumus un informācijas politiku pārtikas nekaitīguma, dzīvnieku veselības un labturības un zootehnikas jomā. Jāprecizē maksimālā summa, kas piešķirama minētajām darbībām.

               (9)

               Saskaņā ar Lēmuma 2009/470/EK 22. pantu Kopiena var uzņemties vai palīdzēt dalībvalstīm vai starptautiskām organizācijām veikt tehniskos un zinātniskos pasākumus, kas vajadzīgi, lai izstrādātu Kopienas tiesību aktus veterinārijas jomā, kā arī pilnveidotu veterināro izglītību vai apmācību.

               (10)

               Pasaules Dzīvnieku veselības organizācija (OIE) ir starpvaldību organizācija, kas atbild par dzīvnieku veselības uzlabošanu visa pasaulē. Pasaules Tirdzniecības organizācija (PTO) to atzīst par autoritatīvu organizāciju dzīvnieku un to produktu starptautiskās tirdzniecības standartu noteikšanas jomā.

               (11)

                  OIE no 2009. gada 12. līdz 14. oktobrim organizēja vispasaules konferenci “Veterinārās izglītības uzlabošana drošākai pasaulei”.

               (12)

                  OIE konference var nodrošināt labāku izpratni par Kopienas politiku dzīvnieku veselības jomā augstskolu dekānu un veterināro iestāžu direktoru, un īpaši nozīmīgu valstu politikas veidotāju vidū visā pasaulē un iesaistīto valstu veterinārās izglītības uzlabošanu. Kopienas finansiālais atbalsts ar OIE vispasaules konferencei saistīto materiālu izplatīšanai tādēļ ir saskaņā ar tās mērķi uzlabot veterināro situāciju Kopienā.

               (13)

                  OIE plāno starptautisku konferenci par mutes un nagu sērgu. Konference atbalstīs darbības, kas norādītas Komisijas paziņojumā Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai par jaunu stratēģiju dzīvnieku veselības jomā Eiropas Savienībā 2007.–2013. gadam. Tāpēc, lai panāktu to Kopienas tiesību aktu izstrādi, kuri attiecas uz minēto slimību, Kopienai ir lietderīgi piedalīties šajā iniciatīvā. Tāpēc Kopienai jāpiedalās šajā OIE iniciatīvā.

               (14)

               Saskaņā ar Finanšu regulas 75. pantu un Īstenošanas kārtības 90. panta 1. punktu pirms izdevumu saistību uzņemšanās no Kopienas budžeta jāpieņem finansēšanas lēmums, kurā izklāstītas būtiskās sastāvdaļas darbībai, kura saistīta ar izdevumiem un kuru pieņem iestāde vai institūcijas, kam iestāde šīs pilnvaras ir deleģējusi.

               (15)

               Saskaņā ar Īstenošanas kārtības 168. panta 1. punkta c) apakšpunktu dotācijas var piešķirt, neizsakot uzaicinājumu iesniegt priekšlikumus, struktūrām, kas faktiski ir monopolstāvoklī. OIE šajā nozarē faktiski ir monopolstāvoklī, tāpēc nav vajadzīgs uzaicinājums iesniegt priekšlikumus, lai Kopiena iesaistītos OIE konferences “Veterinārās izglītības uzlabošana drošākai pasaulei” tehnisko un zinātnisko materiālu izplatīšanā un organizētu un uzņemtu starptautisku konferenci par mutes un nagu sērgu.

               (16)

               Šajā finansēšanas lēmumā var ietvert arī procentu maksu par novēlotu maksājumu, pamatojoties uz Finanšu regulas 83. pantu un Īstenošanas kārtības 106. panta 5. punktu.

               (17)

               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR NOLĒMUSI ŠĀDI.
   1. pants
   Ar šo tiek pieņemtas darbības komunikācijas pasākumu, pētījumu un vērtējumu īstenošanai un tiešās dotācijas OIE, kā izklāstīts pielikumā. Finanšu regulas 75. panta nozīmē tas ir finansēšanas lēmums.
   2. pants
   Maksimālais ieguldījums programmas īstenošanā, ko apstiprina ar šo lēmumu, ir noteikts EUR 3 685 000, ko finansē no Eiropas Kopienu 2009. gada vispārējā budžeta šādas budžeta pozīcijas:

               —

               budžeta pozīcija Nr. 17 04 02 01: EUR 3 685 000.

         Šīs apropriācijas var segt arī procentu maksu par novēlotu maksājumu.
   3. pants
   Dotācijas OIE piešķir, izmantojot nolīgumu par dotācijām bez uzaicinājuma iesniegt priekšlikumus, jo OIE ir vispasaules dzīvnieku veselības uzlabošanas starpvaldību organizācija un tāpēc saskaņā ar pielikumā iekļautās darba programmas nosacījumiem tā faktiski ir monopolstāvoklī.

      Briselē, 2009. gada 27. novembrī

            Komisijas vārdā –

            Komisijas locekle

         Androulla VASSILIOU

      (1)  OV L 155, 18.6.2009., 30. lpp.

      (2)  OV L 248, 16.9.2002., 1. lpp.

      (3)  OV L 357, 31.12.2002., 1. lpp.

      (4)  COM(2006) 13, galīgā redakcija.

      PIELIKUMS

         PADOMES 2009. GADA 25. MAIJA LĒMUMS 2009/470/EK PAR IZDEVUMIEM VETERINĀRIJAS JOMĀ, UN JO ĪPAŠI TĀ 20., 22., 23. UN 41. PANTS – DARBĪBAS 2010. GADAM

      1.1.   Ievads

      Šajā programmā 2010. gadam ir seši īstenošanas pasākumi. Pamatojoties uz uzdevumiem, kas noteikti Padomes 2009. gada 25. maija Lēmumā 2009/470/EK par izdevumiem veterinārijas jomā, budžeta sadale un galvenās darbības ir šādas:

                  —

                  dotācijas (īsteno tiešas centralizētas vadības kārtībā) (1.2.):

                              —

                              Kopienas finansiālais atbalsts EUR 50 000 apmērā, kurš ir Kopienas līdzfinansējums, kas nepārsniedz 80 % no kopējiem atbilstīgajiem izdevumiem, lai finansētu OIE2009. gada 12. līdz 14. oktobrī organizētās starptautiskās konferences “Veterinārās izglītības uzlabošana drošākai pasaulei” finansēšanu un materiālu izplatīšanu,

                              —

                              Kopienas finansiālais atbalsts EUR 200 000 apmērā, kurš ir Kopienas līdzfinansējums, kas nepārsniedz 33 % no kopējiem attiecināmajiem izdevumiem, lai finansētu starptautisku konferenci par mutes un nagu sērgu, ko 2010. gadā organizē OIE,

                  —

                  iepirkums (īsteno tiešas centralizētas vadības kārtībā) (1.3.):

                              —

                              izmantojot pamatlīgumu, pētījuma veikšanai, kas pamato ziņojumu par dzīvnieku veselības stāvokli un dzīvnieku slimību izskaušanas kontroles un monitoringa programmu īstenošanas izmaksu lietderību ne vairāk kā EUR 100 000,

                              —

                              izmantojot pamatlīgumu, “Pasaules veterinārijas gada 2011” reklāmas komunikācijas kampaņai ne vairāk kā EUR 200 000,

                              —

                              izmantojot pamatlīgumu, publikācijām un informācijas izplatīšanai, un dzīvnieku labturības stratēģijai ne vairāk kā EUR 230 000,

                              —

                              izmantojot pamatlīgumu, publikācijām un informācijas izplatīšanai par dzīvnieku veselības jautājumiem un Dzīvnieku veselības stratēģijas principiem ne vairāk kā EUR 2 905 000.

            1.2.   Dotācijas

      1.2.1.   Kopienas finansiālais ieguldījums, lai finansētu starptautiskās konferences “Veterinārās izglītības uzlabošana drošākai pasaulei”, ko 2009. gada 12. līdz 14. oktobrī organizēja Pasaules Dzīvnieku veselības organizācija (OIE), materiālu izplatīšanu

      Par dotācijām noslēgs rakstveida līgumus.

         Juridiskais pamats

      Lēmuma 2009/470/EK 23. pants

         Budžeta pozīcija

      17 04 02 01

         Izpildāmie mērķi un paredzamie rezultāti

         OIE no 2009. gada 12. līdz 14. oktobrim organizēja vispasaules konferenci “Veterinārās izglītības uzlabošana drošākai pasaulei”.

         OIE konference var nodrošināt labāku izpratni par Kopienas politiku dzīvnieku veselības jomā augstskolu dekānu un veterināro iestāžu direktoru, un īpaši nozīmīgu valstu politikas veidotāju vidū visā pasaulē un iesaistīto valstu veterinārās izglītības uzlabošanu. Kopienas finansiālais atbalsts ar OIE vispasaules konferencei saistīto materiālu izplatīšanai tādēļ ir saskaņā ar tās mērķi uzlabot veterināro situāciju Kopienā.

         Īstenošanas pasākumu apraksts un mērķis

      Kopienas finansiālais ieguldījums, lai finansētu starptautiskās konferences “Veterinārās izglītības uzlabošana drošākai pasaulei”, ko 2009. gada 12. līdz 14. oktobrī organizēja OIE, materiālu izplatīšanu.

         Īstenošana

      Tieša centralizēta

         Tiešā piešķiršana

      168. panta 1. punkta c) apakšpunkts

         Līdzfinansējuma iespējamā maksimālā likme

      Līdz 80 % no visām attiecināmajām izmaksām
      1.2.2.   Kopienas finansiālais atbalsts, lai finansētu starptautisku konferenci par mutes un nagu sērgu, ko 2010. gadā organizē Pasaules Dzīvnieku veselības organizācija (OIE)

      Par dotācijām noslēgs rakstveida līgumus.

         Juridiskais pamats

      Lēmuma 2009/470/EK 23. pants

         Budžeta pozīcija

      17 04 02 01

         Izpildāmie mērķi un paredzamie rezultāti

         OIE 2010. gadā plāno starptautisku konferenci par mutes un nagu sērgu. Konference atbalstīs darbības, kas norādītas Komisijas paziņojumā Padomei, Eiropas Parlamentam, Ekonomikas un sociālo lietu komitejai un Reģionu komitejai par jaunu stratēģiju dzīvnieku veselības jomā Eiropas Savienībā 2007.–2013. gadam. Tāpēc, lai panāktu labāku aizsardzību pret minēto slimību, Kopienai ir lietderīgi piedalīties šajā iniciatīvā.

         Īstenošanas pasākumu apraksts un mērķis

      Kopiena atbalstīs OIE šīs starptautiskās konferences organizēšanā.

         Īstenošana

      Tieša centralizēta

         Tiešā piešķiršana

      168. panta 1. punkta c) apakšpunkts

         Līdzfinansējuma iespējamā maksimālā likme

      Līdz 33 % no visām attiecināmajām izmaksām, kas saistītas ar starptautiskās konferences organizēšanu.
      1.3.   Iepirkums

      2009. gada publiskā iepirkuma līgumiem atvēlētā budžeta kopsumma ir EUR 3 435 000.
      1.3.1.   Pētījums, kas pamato ziņojumu par dzīvnieku veselības stāvokli un dzīvnieku slimību izskaušanas kontroles un monitoringa programmu īstenošanas izmaksu lietderību

         Juridiskais pamats

      Lēmuma 2009/470/EK 41. pants

         Budžeta pozīcija

      17 04 02 01

         Provizoriskais līgumu skaits un to veidi

      Viens pakalpojumu līgums (izmantojot esošo pamatlīgumu)

         Paredzamo līgumu priekšmets

      Sagatavot pētījumu, ko izmantos Lēmuma 2009/470/EK 41. pantā minētā ziņojuma nobeigšanai.

         Īstenošana

      Tieša centralizēta

         Publiskā iepirkuma procedūras uzsākšanas paredzamais laika grafiks

         Konkrētais līgums

      Viena konkrēta pakalpojumu līguma noslēgšana (2010. gada pirmajā ceturksnī) SANCO/2008/01/055 pamatlīguma ietvaros
      1.3.2.   Komunikācijas kampaņa “Pasaules veterinārijas gada 2011” popularizēšanai

         Juridiskais pamats

      Lēmuma 2009/470/EK 20. pants

         Budžeta pozīcija

      17 04 02 01

         Provizoriskais līgumu skaits un to veidi

      Viens pakalpojumu līgums (izmantojot esošo pamatlīgumu)

         Paredzamo līgumu priekšmets

      Sagatavot komunikācijas kampaņu, kas ietver dažādus komunikācijas pasākumus “Pasaules veterinārijas gada 2011” sagatavošanai, lai popularizētu Kopienas 2011. gada dzīvnieku veselības politiku.

         Īstenošana

      Tieša centralizēta

         Iepirkuma procedūras uzsākšanas paredzamais laika grafiks

         Konkrētais līgums

      Viena konkrēta pakalpojumu līguma noslēgšana (2010. gada otrajā ceturksnī) SANCO/2009/A1/005 pamatlīguma ietvaros
      1.3.3.   Ar dzīvnieku labturības stratēģiju saistītas informācijas publikācijas un izplatīšana

         Juridiskais pamats

      Lēmuma 2009/470/EK 20. pants

         Budžeta pozīcija

      17 04 02 01

         Provizoriskais līgumu skaits un to veidi

      Ne vairāk kā trīs pakalpojumu līgumi (izmantojot esošos pamatlīgumus)

         Paredzamo līgumu priekšmets

      Kā paredz Kopienas rīcības plāns dzīvnieku aizsardzībai un labturībai 2006.–2010. gadā, saskaņā ar 4. un 5. plāna punktu 2010. gadā plāno šādas darbības:

                  —

                  izstrādāt interaktīvu tīmekļa vietni par dzīvnieku labturību, kas sekmētu dzīvnieku labturības stratēģijas un iniciatīvas, kā arī atjaunināt un pārvaldīt tās saturu,

                  —

                     Welfare Quality® projekta rezultātu izvērtēšana (http://www.welfarequality.net/everyone). Welfare Quality® projektu atbalsta Komisija, lai izstrādātu tādus dzīvnieku labturības rādītājus, kas orientēti uz dzīvniekiem, un uzlabotu tādu dzīvnieku produktu tirdzniecību, kas iegūti, nodrošinot augstu labturības līmeni,

                  —

                  lauksaimnieku tīmekļa vietne un skolotāju sadaļa – turpmākā attīstība. Tīmekļa vietnei izstrādāt papildu valodas, apvienojot esošos līdzīgos projektus lauksaimnieku tīmekļa vietnes skolotāju sadaļas stratēģijā, attīstot Eiropas pētījumu par esošajām dzīvnieku labturības izglītības programmām,

                  —

                  organizēt pasākumus/konferences par izglītību dzīvnieku labturības jomā,

                  —

                  organizēt bērnu zīmējumu konkursu par reklāmas materiālu jauno dizainu.

         Īstenošana

      Tieša centralizēta

         Publiskā iepirkuma procedūras uzsākšanas paredzamais laika grafiks

         Konkrētais līgums

      Ne vairāk kā trīs konkrētu pakalpojumu līgumu noslēgšana (2010. gada pirmajā ceturksnī) SANCO/2009/A1/005 pamatlīguma ietvaros
      1.3.4.   Publikācijas un informācijas izplatīšana dzīvnieku veselības jautājumu un dzīvnieku veselības stratēģijas principu popularizēšanai

         Juridiskais pamats

      Lēmuma 2009/470/EK 20. pants

         Budžeta pozīcija

      17 04 02 01

         Provizoriskais līgumu skaits un to veidi

      Ne vairāk kā septiņi pakalpojumu līgumi (izmantojot esošos pamatlīgumus)

         Paredzamo līgumu priekšmets

                  —

                  Veterinārijas nedēļa 2010:

                              —

                              divu dienu konference Briselē visām ieinteresētajām personām,

                              —

                              izveidot video un iespiedmateriālus plašai sabiedrībai par dzīvnieku identifikācijas un izsekojamības nozīmi,

                              —

                              visās dalībvalstīs veterinārijas nedēļas laikā organizējami pasākumi veterinārijas augstskolu studentiem un plašai sabiedrībai un informatīvo materiālu izveide, kas vairotu izpratni par dzīvnieku veselības jautājumiem, ietverot, piemēram, ES dzīvnieku veselības stratēģiju, dzīvnieku identifikāciju un izsekojamību un trakumsērgu.

                  —

                  Veicināt Kopienas dzīvnieku veselības politiku saskaņā ar dzīvnieku veselības stratēģiju:

                              —

                              popularizēšanas kampaņas turpināšana, izmantojot speciāli aprīkotu automašīnu, kas ceļo pa ES, ierodas lauksaimniecības izstādēs, veterināru sanāksmēs, tūrisma gadatirgos un skolās,

                              —

                              izveidot iespiedmateriālus visās ES valodās plašai sabiedrībai par mājdzīvnieku pasēm,

                              —

                              izstrādāt tiešsaistē lasāmu rokasgrāmatu plašai sabiedrībai par trakumsērgas novēršanu, ko tulko vairākās galvenajās valodās.

         Īstenošana

      Tieša centralizēta

         Publiskā iepirkuma procedūras uzsākšanas paredzamais laika grafiks

         Konkrētais līgums

      Ne vairāk kā septiņu konkrētu pakalpojumu līgumu noslēgšana (2010. gada pirmajā un otrajā ceturksnī) SANCO/2009/A1/005 pamatlīguma ietvaros


title: Grozījumi 2006. gada 17. maija Iestāžu nolīgumā par budžeta disciplīnu un pareizu finanšu pārvaldību Eiropas Parlamenta 2008. gada 18. decembra lēmums par projektu par grozījumiem 2006. gada 17. maija Iestāžu nolīgumā starp Eiropas Parlamentu, Padomi un Komisiju par budžeta disciplīnu un pareizu finanšu pārvaldību (2008/2320(ACI))#PIELIKUMS GROZĪJUMI 2006. GADA 17. MAIJA IESTĀŽU NOLĪGUMĀ STARP EIROPAS PARLAMENTU, PADOMI UN KOMISIJU PAR BUDŽETA DISCIPLĪNU UN PAREIZU FINANŠU PĀRVALDĪBU

text:
               23.2.2010

               LV

               Eiropas Savienības Oficiālais Vēstnesis

               CE 45/95

         Grozījumi 2006. gada 17. maija Iestāžu nolīgumā par budžeta disciplīnu un pareizu finanšu pārvaldību
   P6_TA(2008)0617
   Eiropas Parlamenta 2008. gada 18. decembra lēmums par projektu par grozījumiem 2006. gada 17. maija Iestāžu nolīgumā starp Eiropas Parlamentu, Padomi un Komisiju par budžeta disciplīnu un pareizu finanšu pārvaldību (2008/2320(ACI))
   (2010/C 45 E/18)

      Eiropas Parlaments,

               —

               ņemot vērā Eiropas Parlamenta, Padomes un Komisijas 2006. gada 17. maija Iestāžu nolīgumu par budžeta disciplīnu un pareizu finanšu pārvaldību (1) un jo īpaši tā 25. punktu,

               —

               ņemot vērā Komisijas priekšlikumu projektam par grozījumiem Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (COM(2008)0834),

               —

               ņemot vērā 2008. gada 18. decembra rezolūciju par projektu par grozījumiem Eiropas Parlamenta, Padomes un Komisijas 2006. gada 17. maija Iestāžu nolīgumā par budžeta disciplīnu un pareizu finanšu pārvaldību (2),

               —

               ņemot vērā Reglamenta 120. panta 1. punktu un 43. panta 1. punktu,

               —

               ņemot vērā Konstitucionālo jautājumu komitejas ziņojumu (A6-0509/2008),

               A.

               tā kā Budžeta komiteja iesaka apstiprināt ierosināto grozījumu attiecībā uz 2006. gada 17. maija Iestāžu nolīgumu;

               B.

               tā kā ierosinātais grozījums nav pretrunā ar Līgumiem un Parlamenta Reglamentu,

         1.   apstiprina šim lēmumam pievienoto grozījumu 2006. gada 17. maija Iestāžu nolīgumā starp Eiropas Parlamentu, Padomi un Komisiju par budžeta disciplīnu un pareizu finanšu pārvaldību (2007.—2013.);
   2.   uzdod tā priekšsēdētājam informēšanas nolūkā nosūtīt šo lēmumu un tā pielikumu Padomei un Komisijai.

      (1)  OV C 139, 14.6.2006., 1. lpp.

      (2)  Pieņemtie teksti, P6_TA(2008)0618.

         PIELIKUMS

      GROZĪJUMI 2006. GADA 17. MAIJA IESTĀŽU NOLĪGUMĀ STARP EIROPAS PARLAMENTU, PADOMI UN KOMISIJU PAR BUDŽETA DISCIPLĪNU UN PAREIZU FINANŠU PĀRVALDĪBU
      Eiropas parlaments, padome un komisija,
      tā kā:

                  (1)

                  Pārtikas un patēriņa preču cenu attīstība pēdējā laikā izraisa bažas, īpaši attiecībā uz tās sekām jaunattīstības valstīs. Komisija ierosināja izveidot jaunu mehānismu ātrai atbildes reakcijai uz pārtikas cenu kāpumu jaunattīstības valstīs (1) un abas budžeta lēmējiestādes 2008. gada 21. novembra Saskaņošanas sanāksmē vienojās piešķirt daļu finansējuma šim mehānismam no Rezerves palīdzībai ārkārtas gadījumos.

                  (2)

                  Tā kā ar summu, kas Rezervē palīdzībai ārkārtas gadījumos atlikusi 2008. gadam, nepietiek Pārtikas mehānisma vajadzībām, tā jāpalielina, lai no rezerves varētu sniegt līdzekļus Pārtikas mehānisma finansējumam.

                  (3)

                  Lai risinātu šo ārkārtas situāciju, Rezerve palīdzībai ārkārtas gadījumos būtu jāpalielina līdz EUR 479 218 000 pašreizējās cenās izņēmuma kārtā tikai 2008. gadam.

                  (4)

                  Tādēļ būtu attiecīgi jāgroza 25. punkts Iestāžu nolīgumā par budžeta disciplīnu un pareizu finanšu pārvaldību,

            IR VIENOJUŠIES PAR TURPMĀKO.
      Nolīguma 25. punkta pirmajai daļai pievieno šādu teikumu:

         “Šo summu 2008. gadam izņēmuma kārtā palielina līdz EUR 479 218 000 pašreizējās cenās.”

         Strasbūrā, 2008. gada 18. decembrī

            Eiropas parlamenta vārdā

               priekšsēdētājs

            Komisijas vārdā

               priekšsēdētājs

            Padomes vārdā

               priekšsēdētājs

         (1)  COM(2008)0450 — 2008/0149(COD).


title: 2014/636/ES: Eiropas Parlamenta Lēmums ( 2014. gada 3. aprīlis ) par Eiropas Elektronisko komunikāciju regulatoru iestādes kontu slēgšanu attiecībā uz 2012. finanšu gadu

text:
               5.9.2014

               LV

               Eiropas Savienības Oficiālais Vēstnesis

               L 266/358

         EIROPAS PARLAMENTA LĒMUMS
   (2014. gada 3. aprīlis)
   par Eiropas Elektronisko komunikāciju regulatoru iestādes kontu slēgšanu attiecībā uz 2012. finanšu gadu
   (2014/636/ES)
   EIROPAS PARLAMENTS,

               —

               ņemot vērā Eiropas Elektronisko komunikāciju regulatoru iestādes 2012. finanšu gada galīgos pārskatus,

               —

               ņemot vērā Revīzijas palātas ziņojumu par Eiropas Elektronisko komunikāciju regulatoru iestādes biroja 2012. finanšu gada pārskatiem ar Biroja atbildēm (1),

               —

               ņemot vērā Padomes 2014. gada 18. februāra ieteikumu (05849/2014 – C7-0054/2014),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 atcelšanu (3) un jo īpaši tās 208. pantu,

               —

               ņemot vērā Eiropas Parlamenta un Padomes 2009. gada 25. novembra Regulu (EK) Nr. 1211/2009, ar ko izveido Eiropas Elektronisko komunikāciju regulatoru iestādi (BEREC) un biroju (4), un jo īpaši tās 13. pantu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5),

               —

               ņemot vērā Komisijas 2013. gada 30. septembra Deleģēto regulu (ES) Nr. 1271/2013 par finanšu pamatregulu struktūrām, kas minētas Eiropas Parlamenta un Padomes Regulas (ES, Euratom) Nr. 966/2012 208. pantā (6), un jo īpaši tās 108. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0206/2014),

               1.

               atliek lēmuma pieņemšanu par Eiropas Elektronisko komunikāciju regulatoru iestādes kontu slēgšanu attiecībā uz 2012. finanšu gadu;

               2.

               uzdod priekšsēdētājam šo lēmumu nosūtīt Eiropas Elektronisko komunikāciju regulatoru iestādes administratīvajam vadītājam, Padomei, Komisijai un Revīzijas palātai, kā arī nodrošināt tā publicēšanu Eiropas Savienības Oficiālajā Vēstnesī (L sērijā).

            Priekšsēdātājs

         Martin SCHULZ

            Ģenerālsekretārs

         Klaus WELLE

      (1)  OV C 365, 13.12.2013., 9. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 337, 18.12.2009., 1. lpp.

      (5)  OV L 357, 31.12.2002., 72. lpp.

      (6)  OV L 328, 7.12.2013., 42. lpp.


title: Padomes Lēmums (1999. gada 13. septembris), ar ko paredz, ka 4–MTA ir jauna sintētiskā narkotika, attiecībā uz kuru jāpiemēro kontrolpasākumi un kriminālsodi

text:
Svarīgs juridisks paziņojums

|

31999D0615

Oficiālais Vēstnesis L 244 , 16/09/1999 Lpp. 0001 - 0001

		Padomes Lēmums(1999. gada 13. septembris),ar ko paredz, ka 4–MTA ir jauna sintētiskā narkotika, attiecībā uz kuru jāpiemēro kontrolpasākumi un kriminālsodi(1999/615/TI)EIROPAS SAVIENĪBAS PADOME,ņemot vērā Līgumu par Eiropas Savienību,ņemot vērā Vienoto rīcību 97/396/TI (1997. gada 16. jūnijs), ko Padome pieņēmusi, pamatojoties uz Līguma par Eiropas Savienību K3. pantu, par informācijas apmaiņu, riska novērtējumu un jaunu sintētisko narkotiku kontroli [1], jo īpaši tās 5. panta 1. punktu,ņemot vērā Komisijas iniciatīvu,tā kā:(1) pamatojoties uz Vienotās rīcības 97/396/TI 4. panta 3. punktu, Eiropas Narkotiku un narkomānijas uzraudzības centrs (EMCDDA) ir sastādījis ziņojumu par 4–MTA (p–metiltioamfetamīns vai 4–metiltioamfetamīns) riska novērtējumu;(2) 4–MTA ir amfetamīna atvasinājums, par kuru noskaidrots, ka tas rada lielāku akūtas iedarbības risku, nekā MDMA (3,4–metilēndioksimetamfetamīns), tostarp blakusparādības un pārdozēšanu. Eiropas Savienībā tas bijis saistīts ar vairākiem nāves gadījumiem, kā arī gadījumiem, kam nav bijis letāls iznākums, bet bijusi nepieciešama hospitalizācija;(3) 4–MTA vairākās dalībvalstīs identificēta kā viela, kas rada risku sabiedrības veselības aizsardzībai. Pašlaik tai piemēro kontroli divās dalībvalstīs;(4) 4–MTA ir iedarbīga psihoaktīvā viela, kas pašlaik nav iekļauta nevienā no ANO 1971. gada Konvencijas par psihotropajām vielām pievienotajiem sarakstiem, bet kas rada tādus nopietnus draudus sabiedrības veselībai, kuri ir salīdzināmi ar to vielu radītajiem draudiem, kas iekļautas minētās konvencijas I un II sarakstā, un kurai nepiemīt redzama terapeitiska vērtība;(5) Dažās dalībvalstīs atklāta 4–MTA tirdzniecība kombinācijā ar citām neatļautām vielām;(6) Dalībvalstīm par 4–MTA jāpiemēro kontrolpasākumi un kriminālsodi, kā noteikts to tiesību aktos, kas atbilst to saistībām saskaņā ar ANO 1971. gada Konvenciju par psihotropajām vielām attiecībā uz vielām, kas iekļautas minētās konvencijas I un II pielikumā,IR PIEŅĒMUSI ŠO LĒMUMU.1. pantsDalībvalstis veic nepieciešamos pasākumus saskaņā ar to tiesību aktiem, lai saistībā ar 4–MTA piemērotu kontrolpasākumus un kriminālsodus, kā noteikts to tiesību aktos, kas atbilst to saistībām saskaņā ar ANO 1971. gada Konvenciju par psihotropajām vielām attiecībā uz vielām, kas iekļautas minētās konvencijas I un II pielikumā.2. pantsSaskaņā ar Vienotās rīcības 97/396/TI 5. panta 1. punktu dalībvalstis veic 1. pantā minētos pasākumus trīs mēnešu laikā no dienas, kad šis lēmums stājas spēkā.3. pantsŠo lēmumu publicē Oficiālajā Vēstnesī.Tas stājas spēkā nākamajā dienā pēc tā publicēšanas.Briselē, 1999. gada 13. septembrīPadomes vārdā —priekšsēdētājaT. Halonen[1] OV L 167, 25.6.1997., 1. lpp.--------------------------------------------------


title: Eiropas Savienības Padomes Lēmums ( 2005. gada 25. aprīlis ) par Bulgārijas Republikas un Rumānijas pievienošanos Eiropas Savienībai

text:
               21.6.2005

               LV

               Eiropas Savienības Oficiālais Vēstnesis

               L 157/9

      EIROPAS SAVIENĪBAS PADOMES LĒMUMS

   (2005. gada 25. aprīlis)
   par Bulgārijas Republikas un Rumānijas pievienošanos Eiropas Savienībai
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 49. pantu,
   ņemot vērā Komisijas atzinumu (1),
   ņemot vērā Eiropas Parlamenta piekrišanu (2),
   ņemot vērā, ka Bulgārijas Republika un Rumānija ir iesniegušas lūgumu kļūt par Eiropas Savienības dalībvalstīm,
   IR NOLĒMUSI:
   akceptēt šos pievienošanās lūgumus; pievienošanās nosacījumus un šādas pievienošanās sakarā vajadzīgos pielāgojumus Līgumos, uz ko balstās Eiropas Savienība, paredz, savstarpēji vienojoties dalībvalstīm, Bulgārijas Republikai un Rumānijai.

      Luksemburgā, 2005. gada 25. aprīlī

            Padomes vārdā —

            priekšsēdētājs

         J. ASSELBORN

      (1)  Atzinums sniegts 2005. gada 22. februārī (Oficiālajā Vēstnesī vēl nav publicēts).

      (2)  Piekrišana sniegta 2005. gada 13. aprīlī (Oficiālajā Vēstnesī vēl nav publicēta).


title: Padomes lēmums (2002. gada 18. novembris) par tā Nolīguma dažu noteikumu parakstīšanu un pagaidu piemērošanu, ar ko izveido asociāciju starp Eiropas Kopienu un tās dalībvalstīm, no vienas puses, un Čīles Republiku, no otras puses

text:
Svarīgs juridisks paziņojums

|

32002D0979

Oficiālais Vēstnesis L 352 , 30/12/2002 Lpp. 0001 - 0002

		Padomes lēmums(2002. gada 18. novembris)par tā Nolīguma dažu noteikumu parakstīšanu un pagaidu piemērošanu, ar ko izveido asociāciju starp Eiropas Kopienu un tās dalībvalstīm, no vienas puses, un Čīles Republiku, no otras puses(2002/979/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu, un jo īpaši tā 310. pantu saistībā ar 300. panta 2. punkta pirmās daļas pirmo un otro teikumu un 300. panta 4. punktu,ņemot vērā Komisijas priekšlikumu,tā kā:(1) Padome 1999. gada 13. septembrī pilnvaroja Komisiju sākt sarunas par Nolīgumu, ar ko izveido asociāciju starp Eiropas Kopienu un tās dalībvalstīm, no vienas puses, un Čīles Republiku, no otras puses (turpmāk – "Asociācijas nolīgums").(2) Šīs sarunas ir slēgtas, un Asociācijas nolīgums tika parafēts 2002. gada 10. jūnijā.(3) Līdz dienai, kad stāsies spēkā Asociācijas nolīgums, Eiropas Kopiena un Čīles Republika ir uzņēmušās pagaidu kārtā piemērot dažus Asociācijas nolīguma noteikumus.(4) Asociācijas nolīgums jāparaksta Kopienas vārdā, un jāapstiprina dažu tā noteikumu pagaidu piemērošana,IR PIEŅĒMUSI ŠO LĒMUMU.1. pants1. Slēdzot Nolīgumu, ar šo Kopienas vārdā tiek apstiprināts, ka ir parakstīts Nolīgums, ar ko izveido asociāciju starp Eiropas Kopienu un tās dalībvalstīm, no vienas puses, un Čīles Republiku, no otras puses, kā arī tam pievienotie pielikumi un protokoli.2. Asociācijas nolīguma, pielikumu, protokolu un Nobeiguma akta teksts ir pievienots šim lēmumam.3. Ar šo Padomes priekšsēdētājs tiek pilnvarots nozīmēt personu(-as), kas ir pilnvarota(-as) parakstīt šo Asociācijas nolīgumu Eiropas Kopienas vārdā.2. pantsPagaidu kārtā, līdz stāsies spēkā Asociācijas nolīgums, piemēro šādus Asociācijas nolīguma noteikumus: Nolīguma 3. līdz 11. pants, 18. pants, 24. līdz 27. pants, 48. līdz 54. pants, 55. panta a), b), f), h), i) apakšpunkts, 56. līdz 93. pants, 136. līdz 162. pants un 172. līdz 206. pants.3. pantsPadomes priekšsēdētājs Eiropas Kopienas vārdā sniedz Asociācijas nolīguma 198. panta 3. punktā paredzēto paziņojumu.4. pants1. Nostāju, kas Kopienai jāieņem Asociācijas padomē un Asociācijas komitejā, kura izveidota ar Asociācijas nolīgumu, pieņem Padome pēc Komisijas priekšlikuma saskaņā ar attiecīgajiem Līguma noteikumiem.2. Padomes priekšsēdētājs vada Asociācijas padomi un pārstāv Kopienas nostāju. Komisijas pārstāvis vada Asociācijas komiteju un pārstāv Kopienas nostāju.3. Kopienu pārstāv Komisijas pārstāvis īpašajās komitejās, kas izveidotas ar Asociācijas nolīgumu vai ko izveidojusi Asociācijas padome, saskaņā ar Nolīguma 7. pantu.5. pants1. Nolūkā piemērot Asociācijas nolīguma V pielikuma 29. panta 2 punktu Komisija, saskaņā ar Regulas (EEK) Nr. 1493/1999 75. pantā noteikto procedūru ar šo tiek pilnvarota slēgt Nnolīguma grozīšanai nepieciešamos tiesību aktus.2. Nolūkā piemērot Asociācijas nolīguma VI pielikuma 16. panta 2 punktu Komisija saskaņā ar Regulas (EEK) Nr. 1576/89 15. pantā noteikto procedūru ar šo tiek pilnvarota slēgt Nolīguma grozīšanai nepieciešamos tiesību aktus.Briselē, 2002. gada 18. novembrīPadomes vārdā —priekšsēdētājsP. S. Møller--------------------------------------------------


title: Padomes Lēmums 2014/484/KĀDP ( 2014. gada 22. jūlijs ), ar ko groza Kopējo nostāju 2003/495/KĀDP, kas attiecas uz Irāku

text:
               23.7.2014

               LV

               Eiropas Savienības Oficiālais Vēstnesis

               L 217/38

         PADOMES LĒMUMS 2014/484/KĀDP
   (2014. gada 22. jūlijs),
   ar ko groza Kopējo nostāju 2003/495/KĀDP, kas attiecas uz Irāku
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   tā kā:

               (1)

               Padome 2003. gada 7. jūlijā pieņēma Kopējo nostāju 2003/495/KĀDP (1), lai īstenotu Apvienoto Nāciju Organizācijas Drošības padomes (ANO DP) Rezolūciju 1483 (2003).

               (2)

               Attiecībā uz dažiem Kopējās nostājas 2003/495/KĀDP noteikumiem ir vajadzīga skaidrība,

         IR PIEŅĒMUSI ŠO LĒMUMU.
   1. pants
   Kopējā nostājā 2003/495/KĀDP iekļauj šādu pantu:

      “2.a pants
      Tiek liegta tieša vai netieša pieeja līdzekļiem vai saimnieciskiem resursiem 2. panta b) punktā minētajām fiziskajām vai juridiskajām personām, vienībām vai struktūrām vai to labā.
      Izņēmumus var pieļaut gadījumos, ja līdzekļi un saimnieciskie resursi ir:

                  a)

                  vajadzīgi, lai segtu 2. panta b) punktā minēto personu un viņu apgādībā esošo ģimenes locekļu pamatvajadzības, tostarp maksājumus par pārtikas produktiem, īri vai hipotēku, zālēm un ārstniecisko palīdzību, nodokļu, apdrošināšanas prēmiju un komunālo pakalpojumu maksājumus;

                  b)

                  paredzēti vienīgi saprātīgai samaksai par kvalificētu darbu un atlīdzībai par izdevumiem, kas saistīti ar juridiskiem pakalpojumiem;

                  c)

                  paredzēti vienīgi, lai samaksātu maksas vai izdarītu samaksu par pakalpojumiem, kas saistīti ar iesaldēto līdzekļu un saimniecisko resursu ikdienas turēšanu vai pārvaldību; vai

                  d)

                  vajadzīgi ārkārtas izdevumiem, ar noteikumu, ka attiecīgā kompetentā iestāde vismaz divas nedēļas pirms atļaujas piešķiršanas ir paziņojusi pārējo dalībvalstu kompetentajām iestādēm un Komisijai iemeslus, kādēļ tā uzskata, ka būtu jāpiešķir īpaša atļauja.”

   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2014. gada 22. jūlijā

            Padomes vārdā –

            priekšsēdētāja

         C. ASHTON

      (1)  Padomes Kopējā nostāja 2003/495/KĀDP (2003. gada 7. jūlijs), kas attiecas uz Irāku un ar ko atceļ Kopējās nostājas 96/741/KĀDP un 2002/599/KĀDP (OV L 169, 8.7.2003., 72. lpp.).


title: 2005/21/EK, Euratom: Padomes Lēmums (2004. gada 22. decembris), ar ko ieceļ Ekonomikas un sociālo lietu komitejas locekli no Grieķijas

text:
               14.1.2005

               LV

               Eiropas Savienības Oficiālais Vēstnesis

               L 11/31

         PADOMES LĒMUMS
   (2004. gada 22. decembris),
   ar ko ieceļ Ekonomikas un sociālo lietu komitejas locekli no Grieķijas
   (2005/21/EK, Euratom)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 259. pantu,
   ņemot vērā Eiropas Atomenerģijas Kopienas dibināšanas līgumu un jo īpaši tā 167. pantu,
   ņemot vērā Padomes 2002. gada 17. septembra Lēmumu 2002/758/EK, Euratom, ar ko ieceļ Ekonomikas un sociālo lietu komitejas locekļus uz laikposmu no 2002. gada 21. septembra līdz 2006. gada 20. septembrim (1),

         ņemot vērā Grieķijas valdības izvirzīto kandidatūru,
   saņēmusi Eiropas Savienības Komisijas atzinumu,
   IR PIEŅĒMUSI ŠO LĒMUMU.
   Vienīgais pants
   Ar šo Konstantinos POUPAKIS kungu ieceļ par Ekonomikas un sociālo lietu komitejas locekli, nomainot Ioannis MANOLIS kungu, uz viņa atlikušo pilnvaru laiku līdz 2006. gada 20. septembrim.

      Briselē, 2004. gada 22. decembrī

            Padomes vārdā —

            priekšsēdētājs

         C. VEERMAN

      (1)  OV L 253, 21.9.2002., 9. lpp.